qundao/data-zh-poetry huggingface dataset:
送伯中弟尉新喻
作者：樓鑰
朝代：宋

伯父盛德人，伯中實暮子。
不惟能象賢，氣貌亦相似。
幼日讀父書，結字得皮髓。
粹然金玉姿，少日期千里。
寧知游上庠，蹉跎困名第。
晚始著青衫，酸寒就一尉。
欻然報瓜時，往戍真樂事。
自惟群從希，惜別不能已。
中年重離別，況我衰如此。
親故例作惡，況復於吾弟。
茲行豈得休，雅懷聊漫仕。
勿憚三年留，江南富山水。
尉曹官雖卑，去民最密邇。
一日斯必葺，職務毋少弛。
善保金石軀，離觴且同醉。
歸來畢婚嫁，相從期暮齒。
教子以義方，忍貧授經史。
素業俱有傳，見進未見止。
大兒方決科，如摘頷髭耳。
子尚徐其驅，中途聽捷喜。
送伯舅汪運幹
作者：樓鑰
朝代：宋

人生自古悲別離，別離今日何足悲。
試問今日行者誰，鄞江名族真男兒。
虬鬚燕頷軀十圍，凜凜端有熊豹姿。
毅然剛立不怒威，笑視鼠輩何脂韋。
州縣小試囊中錐，政績今在衆口碑。
姓名通籍黄金閨，便汎王儉紅蓮池。
平時幕府多素尸，坐縻公粟遨以嬉。
只今方當多事時，正要名士同驅馳。
森森百萬虎與貔，荷戈分駐淮東西。
兩淮千里雙使麾，幕中僚吏皆擢犀。
惟公婉畫明蓍龜，辯如懸河不可隄。
胸中武庫深難窺，決策固有堂上奇。
朔風吹空黄草齊，正恐秋高胡馬肥。
萬人相顧目睽睽，見公此去多腹非。
公獨襆被行不疑，單車西去征馬嘶。
平生氣槩衝虹霓，恨無尺箠笞羌夷。
方今天相中興期，黠虜戴頭來邊陲。
願公速蹈功名機，匈奴不滅何家爲。
出門千里何足辭，但願滿引金屈巵。
送何道夫祕監守潼川
作者：樓鑰
朝代：宋

妙齡冠蜀士，名聲振王畿。
晚隨召節來，天朝增羽儀。
我昔倅丹丘，鹿侯掛冠歸。
群公俱祖送，見公四三詩。
頗恨著鞭先，自言乞身遲。
拳拳慕下風，直欲夢見之。
還朝挹高致，氣宇清且夷。
稱者不容口，往往同一詞。
始見荷傾倒，笑談欲忘疲。
况當秋風高，濫吹參試闈。
鼎臠得一嘗，豹斑容管窺。
叔度真似道，莊生信忘機。
親疎皆不可，况復容磷緇。
諸生得公來，讙曰真吾師。
叩簾或三請，響答了不疑。
私謂如此人，定應備論思。
胡爲歸興勇，抗章氣不衰。
鼓盆萬里外，抱孫更成悲。
擁麾東川去，無人留孔戣。
別懷不自勝，別酒聽淋漓。
他時念老成，追鋒且復西。
公能重來否，此意非吾私。
送倪正父侍郎使虜
作者：樓鑰
朝代：宋

經帷親見犯天顔，口伐何勞抗可汗。
故國應悲周黍稷，遺黎猶識漢衣冠。
殊鄰諜報終難測，累歲要盟恐易寒。
馳至金城上方略，始知頗牧在金鑾。
送倪正父尚書守南徐·其一
作者：樓鑰
朝代：宋

君如春柳我如松，晚歲重逢意愈通。
日日公餘搜理窟，時時史暇樂談叢。
友朋罕有心相照，兄弟惟應姓不同。
此別未知何日見，摻袪無語對西風。
送倪正父尚書守南徐·其三
作者：樓鑰
朝代：宋

幾回去國向吳興，出處雖高事不平。
茲以優恩臨北固，不妨禁直寓西清。
羨君決去行何速，媿我求歸計未成。
淛水東西又千里，壯懷堂上未忘情。
送倪正父尚書守南徐·其二
作者：樓鑰
朝代：宋

滿腔忠膜與嘉謨，空洞它無一物餘。
有語莫非憂國志，欲行猶上薦賢書。
已欣勇退成清節，更喜高眠即故廬。
廊廟須公經濟手，不應歛惠向南徐。
送元積弟赴永嘉酒官·其一
作者：樓鑰
朝代：宋

宦游五載住中川，似與邦人有夙緣。
昔日江山知好在，舊游人物想依然。
吾衰無復逢梅福，子去惟應夢阿連。
或問故侯霜鬢未，爲言潘令是齊年。
送元積弟赴永嘉酒官·其二
作者：樓鑰
朝代：宋

我家清白世相傳，工部真清更有年。
百口未曾營活計，一生惟喜種心田。
吾方奉母耕綿上，子更移封向酒泉。
兄弟凋零期自勉，只將家訓作青氈。
送元積弟赴淮東總屬·其一
作者：樓鑰
朝代：宋

南徐來往飽經過，總餉賓寮入禮羅。
子去幸陪鄒湛輩，君今還是伯休那。
金閨通籍時方可，鐵甕名城景最多。
我有浄名遺記在，試從萬井訪維摩。
送元積弟赴淮東總屬·其二
作者：樓鑰
朝代：宋

十人兄弟五人存，心事方欣得細論。
可但衰遲憐遠別，祇因喜懼有慈尊。
倚門何止期吾子，發策還知望好孫。
從此三年風雨夜，寂寥棋局與清樽。
送元聲弟赴水陽監鎮
作者：樓鑰
朝代：宋

吾翁積德厚，九子官其六。
不幸失三人，孤嫠紛在目。
三弟尚白丁，升沉猶未卜。
吾人扶門戶，參立如鼎足。
脫死憂患餘，偏親須水菽。
阿連先著鞭，去去長江曲。
弱冠承賞延，十載荷衣綠。
閒關困家食，才就五斗粟。
要知官無卑，豪髮當畏肅。
督耕兩大圩，受輸十萬斛。
處之誠未易，勉旃直自勗。
執別動萬感，酌酒再三祝。
吾子素解事，涉世要未熟。
意行須揆理，言輕恐招辱。
王事究一心，言玷復三復。
細行累大德，陰財損陽祿。
豈惟贈爾言，余亦每自恧。
公餘稍有暇，更取故書讀。
行矣更自愛，家聲要人續。
送元衛弟赴長亭鹽場
作者：樓鑰
朝代：宋

阿連生而秀，二親所甚愛。
仲兄勤拊養，遇事輒加誨。
幹蠱靜而辦，胸次無卑隘。
今焉職牢盆，官宇臨渤澥。
毋謂官爲小，要使所居大。
毋言才可了，檢身到纖介。
我家門戶重，衣冠綿數代。
當以誠心求，子視勿自懈。
亭民亦良民，孰謂俱無頼。
官吏既擾之，兼并責逋債。
熬波亦良苦，樂歲色猶菜。
輸鹽不得錢，何以禁私賣。
所在積蠹久，良法浸多壞。
吾聞不無術，更當審利害。
熟視不爲謀，空餐媿難蓋。
不應行一切，遽使絕稱貸。
富者能寡取，倍息久仍在。
貧者庶少寬，公私可緩带。
母年登九十，家居幸康泰。
其家不從政，禮經有深戒。
幸子去不遠，時時可歸拜。
小別不足惜，輕舟送前邁。
送內弟汪作德赴建德主簿
作者：樓鑰
朝代：宋

今日望春下，送春還送行。
簿書須著意，家世有餘清。
瀟灑桐廬郡，文章陸士衡。
公餘定多暇，無廢讀書聲。
送內弟汪强仲赴台州稅官
作者：樓鑰
朝代：宋

雕鞍去去不容攀，柳下門牆輟往還。
可但征商私龍斷，不妨拄頰看巾山。
右軍墨妙惟修禊，太傅才高亦抱關。
只尺親庭毋苦戀，有人能伴適齋閑。
送內弟汪耐翁隨侍因赴臨川推官
作者：樓鑰
朝代：宋

之子長才盍要津，未知此別幾經春。
且爲湓浦過庭子，徑作臨川入幕賓。
生長外家身已老，周旋中表意尤親。
從今家問須情實，莫事虛文學外人。
送內弟汪莊仲赴浙西倉幕
作者：樓鑰
朝代：宋

家食八經秋，茲焉喜宦游。
往依王仲寶，况事薛居州。
寄信憑鴻羽，題詩記虎丘。
雲飛親舍近，時望海東頭。
送制帥林和叔歸
作者：樓鑰
朝代：宋

使君一何清，鶴骨天與瘦。
少年場屋聲，六藝飽芳漱。
一行起作吏，所立已不苟。
立朝凜大節，論事幾及霤。
發言必體國，平正無矯揉。
藜藿爲不採，風采照宇宙。
出入有本末，眼見凡三就。
來不爲苟合，薦召乃結綬。
去亦不好高，三宿徐出晝。
天官豈不貴，陳義堅素守。
贛川嘗報政，復來守鄞鄮。
不求赫赫名，實出龔黄右。
情僞千萬端，到眼輒空透。
撫民過嬰兒，閭里息爭鬭。
姦胥及强梗，時用霹靂手。
人誦南山判，情通理亦究。
六邑俱帖靜，稱贊不容口。
律身至嚴冷，無能掣吾肘。
吏事精且勤，呼燭侵夜漏。
公退入家塾，諸孫後來秀。
吏卒不識面，洛誦出窗牖。
幾年南塘路，來往困僵仆。
一朝平似掌，行歌紛老幼。
公心信如水，古井波不皺。
榮觀處超然，軒冕亦何有。
翩翩欲賦歸，排雲屢騰奏。
廟論終不許，斯民方借寇。
上心重閔勞，祠官向廬阜。
闔境極攀戀，人人懷杜母。
君看卧轍人，誰能使奔走。
挽須不得留，百拜願公壽。
老我幸同朝，傾蓋已如舊。
聯事東西省，交情久益厚。
我歸公亦來，門戶託雲覆。
黄堂間參語，惟我甥與舅。
揚旌鳴鼓吹，賁此蓬蓽陋。
清談不及私，翁歸况不受。
義命孰不知，踐履或差繆。
惟公見善明，力行真耐久。
有時相與言，心同蘭其臭。
摻袪寧忍別，追送列觴豆。
公雖不好飲，勉爲引醇酎。
公去我亦隠，菽水翻綵袖。
花溪渺何許，望望幾雙堠。
千里共月明，懷人重搔首。
惟應折梅花，臨風爲三嗅。
送劉仲起主簿
作者：樓鑰
朝代：宋

劉郎鸞棲海瀕邑，不減向來人姓習。
凜然軀幹即之溫，語恐傷人中有立。
論交雖厚笑甘醴，御吏以嚴無束濕。
公餘黄卷頻卷舒，藝圃工夫日加葺。
永嘉素多君子僚，休沐新盟有清集。
伯倫忽去誰鯨吸，欲挽不留情悒悒。
君年方盛才有餘，逸驥寧容在羈馽。
期君速蹈功名機，塞草連雲朔風急。
送劉德脩少卿潼川漕
作者：樓鑰
朝代：宋

清朝重爭臣，選取妙一世。
矯矯劉御史，一鶚勝百鷙。
顧瞻最有力，步武亦嚴毅。
一生憂國心，千古敢言氣。
氣足充所學，文能行其意。
遇事輒奮發，觸邪無顧忌。
乘驄行且止，歛手已知避。
但思補衮闕，何暇爲身計。
獨立當雷霆，三進氣彌厲。
去魯固遲遲，出晝豈濡滯。
上終行其言，群賢爭挽致。
將輸向潼川，寓直尚中祕。
風裁仰清峻，進退審難易。
伊昔聯周行，睽違十餘歲。
來爲同舍郎，愈篤金蘭契。
洗眼看騰上，寧知攬征袂。
抗章歎高絕，勇退尤知愧。
去勿窮日力，予環日月冀。
承君送道鄉，硬語吁可畏。
毋以此自滿，當爲不止是。
臨別提斯言，少盡交朋誼。
萬里苟同心，吳蜀安有異。
送劉晉父監嶽
作者：樓鑰
朝代：宋

濟南劉夫子，生來逢百罹。
乃翁負長才，宦游至京西。
時當建炎間，寇盜紛不齊。
轉徙入湖廣，一家屢阽危。
五羊買海舟，萬里向鮚埼。
舟破投永嘉，有如鳥擇棲。
哀哀老治中，藁葬山之垂。
母家在衡陽，孤嫠往相依。
久卧漳濱疾，羈窮命如絲。
事母以孝聞，執喪禮無虧。
廬墓屏葷茹，至行徹丹墀。
有詔寵數蕃，得官祇奉祠。
行年六十二，霜髯照厖眉。
慨然念防墓，千里來海涯。
西山如蓮華，古今冢纍纍。
况此久宿草，蕪穢不復治。
孝思雖甚切，冥漠何從推。
行道爲興嘆，智力無所施。
有僧幾九齡，自言記當時。
君聞亟叩請，東岡指荒基。
吾師慕泓公，少也從吾師。
墓中有版識，倉猝不暇碑。
素棺無石槨，灰炭周四圍。
君方感斯言，鑽穴從旁窺。
其言皆可驗，自此不置疑。
惟餘蓋棺木，遺骨不堪移。
斲石表故阡，遂塞無窮悲。
此僧老而壯，斗酒如覆巵。
與君登山椒，下上幾如飛。
竣事才數日，溘然不可爲。
孝感人益仰，真有神相之。
君曰某不孝，遷奉致失期。
未得如有失，既得涕滿頤。
嗟我誠寡陋，識君顧已遲。
一朝來短札，謂我從此辭。
皎皎真白駒，安得施縶維。
戴侯舊山長，參語心相知。
謂余當詩此，頹風激澆漓。
世出世間法，君方探玄機。
引證即賸語，焉用骫骳詞。
衡陽尚寄書，當有鴻鴈歸。
後會渺無日，爲賦古別離。
送劉淳叟博士倅豫章
作者：樓鑰
朝代：宋

熟知明主可忠言，奏牘方陳意已傳。
人言能遜千乘國，我自能補九重天。
拔山轉石孰難易，爛額徙薪誰後先。
不用更論如許事，把君征袂且茫然。
送叔韶弟宰華亭
作者：樓鑰
朝代：宋

試邑雲間事最多，直將心力細礲磨。
固知三泖五茸勝，其柰千瘡百孔何。
敏手未須施霹靂，疲民正欲聽絃歌。
規橅穩作三年計，徐上青雲鬢未皤。
送叔韶弟赴官錢清
作者：樓鑰
朝代：宋

蕞爾錢清鎮，茲行正爲貧。
九夷猶可處，十室豈無人。
官守毋卑小，城居緩卜鄰。
老夫平日事，所至若終身。
送吳參議
作者：樓鑰
朝代：宋

才氣勇無前，人推季子賢。
侯藩聯剖竹，制幕晚依蓮。
勢利從身外，風流到酒邊。
四明欣會遇，兩載得周旋。
爲記題名石，仍吟達觀篇。
留行何及矣，執別但茫然。
我已甘投老，君方欲引年。
未知重見日，目斷五湖船。
送呂周輔宗丞守崇慶·其一
作者：樓鑰
朝代：宋

從昔傳家學，當今良史才。
聲名冠西蜀，風節象東臺。
朝蹟收何速，歸心挽不回。
一麾從此去，萬里可能來。
送呂周輔宗丞守崇慶·其三
作者：樓鑰
朝代：宋

祕甚先天學，誰傳陸士龍。
上方留自近，天豈不相容。
契託君家厚，情惟我輩鍾。
慇懃訓猶子，他日使追蹤。
送呂周輔宗丞守崇慶·其二
作者：樓鑰
朝代：宋

舊矣唐安郡，龍潛府號新。
當年一絳帳，今日兩朱輪。
民意來何暮，仁聲煖似春。
劍南毋戀却，鼇禁要詞人。
送周君可宰會稽
作者：樓鑰
朝代：宋

作邑誠匪易，況子之稽山。
銀茜視兩赤，朝家知其難。
鼎鼎數萬戶，賦重民生囏。
山陵五雲飛，辦護力更殫。
預買萬世敝，法貪至於殘。
越人瘠已甚，當饋幾發歎。
名臣爲竭力，減額宜少寬。
不齊物之情，茲事終變翻。
箕歛及雞豚，詭戶多容姦。
竟未得要領，條令何其煩。
通才善剸劇，南康遂通班。
誠心試求之，要使後可觀。
古仕不出鄉，習俗皆素閑。
東嘉嘗客授，尋乃乘朱轓。
略如仕於鄉，非意不得干。
況昔攝邑久，疾苦知民間。
故吏想猶在，疲氓知長官。
宜若差易耳，未免送以言。
權雖與正同，事體終兩般。
趣辦不計久，爲真事多端。
遇事勿生風，三思庶能安。
試登寬簡堂，取我前碑看。
六一真格言，坐右當銘盤。
向來難奉母，版輿今似潘。
外盡撫字勞，退公悅慈顔。
蓮峯聲望重，待子興門闌。
勉哉發政譽，行矣聞天關。
送姜子謙丞於潜
作者：樓鑰
朝代：宋

處則有超蓮，出則將哦松。
眉宇無一塵，出處皆雍容。
君看妙蓮華，本出汙泥中。
兩松痛埽溉，下有簿書叢。
汙潔無二致，喧寂本亦同。
於潜今畿邑，蜀道萬里通。
至今存古意，民風尚醇醲。
一邑既當問，尤宜撫疲癃。
藍田文最高，後學仰韓公。
彼言蓋有激，昧者但稱工。
成案漫不省，丞哉豈真聾。
姜氏太嶽後，夷門慕家風。
教子延名師，列碑多儒宗。
宮庠既開荒，書種慶所鍾。
換桂雙枝秀，益見筆研功。
後生日加勉，衣鉢傳無窮。
君才有餘刃，壯行氣方充。
功名此椎輪，勁翮看摩空。
我歸幸同社，棋酒時相從。
尊前不忍別，吟愁夕陽舂。
我家老揚州，五紀有遺蹤。
向來耕織圖，爲煩訪溪翁。
送姜子謙宰鍾離
作者：樓鑰
朝代：宋

濠梁自古揚州域，禹娶塗山城尚留。
鍾離雖嘗作楚縣，子男之國書春秋。
卑梁爭桑起吳釁，陰陵失道除漢讎。
嬴秦屬之九江郡，典午置郡任愈優。
蕭梁尤重北徐鎮，高齊又爲西楚州。
貞觀割淮疆理失，元和加水號名脩。
陽冰篆虎書戶冊，奇畫于今照譙樓。
浮山築堰誰與謀，漫引童謠爲激溝。
役工沈鐵不勝計，欲灌壽陽爲廢丘。
霧昏三日水怪出，一決空貽千古羞。
上格下格果何在，西濠東濠猶並流。
守邊在人不在險，險阻如故事不侔。
元魏擁兵數十萬，義之堅守竄其酋。
向來橫澗一失據，凜凜重貽宵旰憂。
刺史舊带兩城使，渦口兩城今在不。
君侯妙年筆爲投，名位詎肯卑微休。
世科高挹更膴仕，哦松壯志未足酬。
欲效金城上方略，宦游直到窮邊頭。
三光五嶽氣猶分，故疆慨想何時收。
邑事不足煩大手，往訪古今資遠猷。
老我無用重多病，爲君相與數觥籌。
棋社冷落故人少，況復臨風送行舟。
看君徑赴功名會，努力自取公與侯。
又聞魚臺在近境，誰知魚樂如莊周。
烽沈柝靜若多暇，從容何惜觀游鯈。
送季舅汪江州·其一
作者：樓鑰
朝代：宋

清直如公天自知，晚年百順了無虧。
九成臺下方還旆，五老峰前又擁麾。
題坐喜逢陳仲舉，據牀好繼庾元規。
太平散吏無由到，倚聽中和樂職詩。
送季舅汪江州·其二
作者：樓鑰
朝代：宋

舅甥相與自垂髫，游宦歸來鬢已凋。
坐上可無車武子，酒酣時頼蓋寬饒。
喜公自此驅千騎，顧我從今守一瓢。
間與適齋同悵望，草堂樽酒幸清朝。
送孫子祥赴新昌主簿
作者：樓鑰
朝代：宋

高士不爲簿，子嚴論獨殊。
不遭何不可，而況主簿乎。
夫君豈其裔，南明筮仕初。
要知官無卑，祿可代耕鋤。
正須勾小稽，使民能樂輸。
矧復兼尉曹，鼠竊隨除驅。
兩職去民近，亨途此權輿。
君誠吾里秀，賢厚素有餘。
埋蛇有陰德，映雪讀古書。
起家決儒科，鄉評足名譽。
妻以兄之子，相與久相娛。
小別不足惜，未免摻子袪。
邑境連台剡，好山環四隅。
二子丞鄰封，川陸通舟車。
乘興或一往，徑欲造庭除。
公餘想績文，尤當惜居諸。
會看興公賦，擲地金聲如。
送安行表兄葬次韵
作者：樓鑰
朝代：宋

深沈仙洞鎖神清，萬壑松聲不似晴。
宿草它年空悵望，生芻今日寓精誠。
山川氣象渾如舊，劍佩風姿儼若生。
猶記玉音稱酷似，始知無忌乃其甥。
送宣宗禹保寧軍掌書記
作者：樓鑰
朝代：宋

宣之爲姓世所稀，暇日試爲君家推。
宋之宣公舍與夷，子孫相承此爲基。
或云出自魯宣伯，元和姓纂言則非。
西京功臣虎與義，侯封累世皆宗枝。
盛哉雲陽宣巨公，光武稱其勝二龔。
酆爲司空懷在趙，遥遥久矣無亢宗。
君家本自太末來，世以儒術爲家風。
尚及詹識諸父行，君方髫齔成孤童。
艱難歷徧屹中立，五行俱下攻時習。
自從一登賢士庭，貴名日起人誰及。
舍選真似青銅錢，一躍龍門浪三級。
吾鄉驚喜破天荒，歸見朋儔愈謙挹。
寶婺古郡名浙東，往泛綠水依芙蓉。
如君入幕假途爾，及今民事宜加工。
亨途萬里才發軔，摻袪勿使金樽空。
從今家聲當愈大，坐使宣氏崔盧同。
送張子宓分教澧陽
作者：樓鑰
朝代：宋

澧陽渺何許，遠在天盡頭。
頃爲郡樓記，圖志不可求。
王侯錄故實，頗亦費冥搜。
忠以申明著，學有車公優。
外挹蘭江水，下俯僊明洲。
讀書記群玉，採藥思浮丘。
況得子厚語，謂冠漢南州。
見謂頗詳盡，豐碑照城陬。
可憐城與樓，百姓不知修。
乃知尚有遺，家傳載鄴侯。
張君將客授，蓋嘗敘其由。
爲我謝澧人，聊以遮前羞。
君家世爲儒，青箱襲箕裘。
太玄洎潛虛，探賾深可鈎。
君才兼數器，博洽誰與儔。
南廟推第一，鵰鶚快九秋。
得官愈嗜學，手抄不能休。
館殿要人物，衆寶登琳璆。
演綸及視草，如君真勝流。
蘭芷生顔色，暫煩爲遠游。
君方俟瓜時，相依意綢繆。
樽酒接從容，詩篇更唱酬。
論文究今昔，析理到孔周。
老我澹無伴，摻袪不容留。
別乘澹庵子，傾蓋當相投。
公餘文字飲，能思故人不。
送張定叟尚書鎮襄陽
作者：樓鑰
朝代：宋

公家忠獻公，勳名照穹壤。
南軒傳聖學，後進斗山仰。
尚書天分高，百間真朗朗。
日坐四益堂，濡染助涵養。
小出輒驚世，發譽自英簜。
兩朝倚才刃，三接承睿奬。
堂堂尹京手，風采漢張敞。
九街寢桴鼓，終朝清訟缿。
汙流化清溝，閙市鋤巨駔。
鈴齋晝無人，士友厚吾黨。
政成化自行，談笑揮浩穰。
皇家重閫寄，拊髀勞注想。
頗牧起禁中，帝曰汝其往。
人多惜公去，地位切台兩。
惟公不擇地，引義猶慨慷。
隃度更周詢，千里若尋丈。
再拜受臨遣，因得進忠讜。
邊臣固多事，備禦當素講。
要須久其任，百弊隨剗磢。
願假臣歲月，表裏如指掌。
人材固不乏，第一戒欺罔。
樸拙勝巧心，好佞寧木彊。
願求忠信士，枉直謹誅賞。
更須寬轡策，奏請應如響。
上問卿何先，安靜最爲上。
上憂襄漢間，平楚欠遮障。
公因論形勢，衮衮到遜抗。
是時晉在洛，武昌勢相向。
是爲必爭地，南北謹隄防。
今雖居上游，事與古殊狀。
狂虜縱欲來，無處可傳餉。
况今三垂靜，皇靈方遠暢。
與蜀相掎角，國勢自增壯。
尚期效尺寸，才疎意非廣。
忠肝氣凜凜，秋旻足排蕩。
上喜憂顧寬，趣行開玉帳。
捐金示優寵，諭賜煩上相。
惟公最得士，離別俱惘惘。
薦紳紛祖餞，直欲傾家釀。
賦詩寫胸臆，一一成技癢。
家聲與國事，負荷有餘量。
邊頭十萬兵，公臨如挾纊。
吾聞胡運窮，群酋欲爭長。
不戢將自焚，前轍有狂煬。
當爲不可勝，有和謹毋倡。
千載羊叔子，制敵恢天網。
行將友斯人，山川固無恙。
備成撫機動，應煩護諸將。
功高歸未晚，會見登弼亮。
他時名父子，繼踵凌煙像。
送從子沆宰鄖鄉
作者：樓鑰
朝代：宋

小阮幼鍾愛，長乃遭百罹。
風木既深痛，棣華更纏悲。
所頼有吾子，獨立守家規。
上有門戶託，傍有孤與嫠。
忽爲麏國行，泝江秋爲期。
冬澇與夏漲，漢水足險巇。
摻袪送子去，風帆不可覊。
城中楮爲幣，邑下尤可知。
定知公事少，不必事作爲。
用智正惡鑿，大道本自夷。
家無壯子弟，宗族各天涯。
幸有知己人，方且把一麾。
四海皆兄弟，官寮善待之。
眠食謹調攝，家務須自持。
俸薄用宜嗇，無使實漏巵。
此別動深念，毋忘故鄉思。
一書抵萬金，時寄賓鴻歸。
送從子淵宰浦江
作者：樓鑰
朝代：宋

誰云宦路足嶇嶔，送子之官獨放心。
廉介有餘無矯亢，謙恭已甚自崇深。
安輿何用資三釜，慶問時能抵萬金。
公退讀書三子侍，縣齋松竹已成林。
送從子淵葬
作者：樓鑰
朝代：宋

晨起霜如雪，天寒水欲冰。
引舟拖急瀨，扶杖歷危層。
北阮苦多事，二疎俄喪朋。
山阿埋白璧，悲慟不能勝。
送從弟叔韶尉東陽
作者：樓鑰
朝代：宋

阿連少也爽，孤立生氣燄。
壯年淬詞鋒，傾心事鉛槧。
膠庠困虀鹽，世科終穩占。
再興連桂堂，爾祖真不忝。
况將尉東白，士友尚歆豔。
惟我愛子深，老矣猶不厭。
固知爲子喜，頗亦動吾念。
贈子當以言，苦口當針砭。
此邑子舊游，歷歷數行店。
棠陰見郎君，遺老喜窺覘。
其民最服義，情僞靡容掩。
莫恃采棒威，要使慕巾墊。
子文多立就，詞采更華贍。
吾聞恃俊者，塞門差反坫。
前賢最加謹，臨用更重撿。
他時可待取，天庭得錦掞。
吾家有素風，耳目久濡染。
毋庸慕豪舉，助廉先以儉。
湎酒更宜戒，平地有深塹。
酣暢當有時，勿習盃瀲灩。
持論毋過高，斯言却防玷。
立節毋務奇，躐等恐成僣。
外物思過分，檢身但多欠。
勿嫌一尉卑，封清尚爲傔。
仕途固嶮巇，大要進以漸。
不須苦求知，真知奏應剡。
向來湖海豪，四十可收歛。
寧爲處囊錐，莫作露刃劍。
匆匆摻祛別，魚鮮酒方釅。
刮目待子歸，罔俾吾言驗。
送春·其一
作者：樓鑰
朝代：宋

飛花一片減風光，不待紅稀意已傷。
今歲餘春能幾許，浮生此日更須忙。
隴頭有雨麥初秀，林下無人蘭自芳。
夜倚疎欞誦佳句，好風如水月如霜。
送春·其二
作者：樓鑰
朝代：宋

花披催蝶舞，柳暗受鶑遷。
過眼忽新夢，回頭誰少年。
溪雲隨筍供，山雨近梅天。
詩思正無頼，一聲來杜鵑。
送曾南仲寺丞守永嘉
作者：樓鑰
朝代：宋

六和久坐趣歸鞭，却送旌麾水竹邊。
無說可裨新令尹，有詩重送老同年。
城隅綠竹今安否，庭下朱欒定儼然。
回首東州真夢境，羨君此去若登仙。
送曾無玷寺丞守池陽
作者：樓鑰
朝代：宋

我朝衣冠盛，名家數三曾。
南豐暨贛川，後起參溫陵。
邇來螺川族，駸駸著簪纓。
春風鴈塔中，參差見姓名。
君才素穎出，健筆隨縱橫。
江右兩壯縣，談笑政已成。
河陽桃李花，武城絃歌聲。
入朝八九載，去擁池陽旌。
年家有舊好，一見意氣傾。
更因劉御史，爲君寫先銘。
去年叨省郎，君亦轉爲丞。
中都但交謁，名紙空毛生。
惟因候賓廡，接膝傾交情。
分陰尤可惜，翻恐倒屣迎。
阿連幸爲寮，庶幾多合并。
寧知成勇退，拂袖尋歸程。
秋浦素簡靜，不足煩公行。
要當試盤錯，才刃新發硎。
似聞有劇部，或已薦長卿。
君其少停驂，有詔來皇扃。
送朱叔止守南劍·其一
作者：樓鑰
朝代：宋

舍人簪筆舊甘泉，家學相傳子姓賢。
未羨夾河爲太守，阿連剖竹向封川。
送朱叔止守南劍·其三
作者：樓鑰
朝代：宋

萬竹蟠山喉不乾，兩龍潛水氣猶寒。
郡齋見說真圖畫，公退何妨一倚欄。
送朱叔止守南劍·其二
作者：樓鑰
朝代：宋

槜李曾蜚剸劇聲，貳車仍贊虎頭城。
朱轓小試承流手，要繼桐鄉循吏名。
送朱叔止守南劍·其五
作者：樓鑰
朝代：宋

同盟東下或西征，老我惟知管送迎。
祇恐政成登省戶，未容歸騎向西城。
送朱叔止守南劍·其六
作者：樓鑰
朝代：宋

名畫法書知幾編，俸餘寧復計求田。
麻沙賸買新文字，歸滿米家書畫船。
送朱叔止守南劍·其四
作者：樓鑰
朝代：宋

下水上山腰带州，人家無數起危樓。
遨頭不用喧簫鼓，祇把清詩紀勝游。
送朱季公倅嚴陵
作者：樓鑰
朝代：宋

朱家族裔甲龍舒，循吏清名史特書。
止爲嗇夫恩所部，至今廟食盛鄉閭。
舍人曾賦嚴公瀨，季子方題仲舉輿。
但向棠陰增蔽芾，桐鄉今却在桐廬。
送朱季公守封川·其一
作者：樓鑰
朝代：宋

韶陽生長十餘年，城郭重經固宛然。
嘆息紫微仙去久，尚餘遺墨照山川。
送朱季公守封川·其三
作者：樓鑰
朝代：宋

鄉評久說鴈行賢，剖竹封川與劍川。
不用對牀風雨約，政成同取舊青氈。
送朱季公守封川·其二
作者：樓鑰
朝代：宋

桐鄉漢有大司農，封守今推陳秀公。
君向邦人著遺愛，近追相業遠家風。
送朱季公守封川·其五
作者：樓鑰
朝代：宋

妙舞清歌有二姝，後堂曾見繡羅襦。
嶺南太守風流勝，不用歸舟載綠珠。
送朱季公守封川·其四
作者：樓鑰
朝代：宋

吾鄉棋社寖凋零，頼有朱家好弟兄。
舉酒看看故人少，陽關莫唱斷腸聲。
送李伯和吏部提舉浙東伯珍寺丞將漕夔門
作者：樓鑰
朝代：宋

奕奕君家好弟兄，皇華交映棣華明。
幾年並列金閨彥，同日俱持玉節行。
萬里往臨夔子國，一江先到越王城。
會聞歸取青氈舊，都似當年老貳卿。
送杓孫隨侍上虞
作者：樓鑰
朝代：宋

阿斗生來十五年，未曾一日去翁前。
聞詩勿廢家庭問，習吏仍求城旦篇。
婚宦有涯真是幸，巾箱所蓄要相傳。
榮罍雖小性非魯，口授詩書加愛憐。
送林子方吏部將漕江東·其一
作者：樓鑰
朝代：宋

光堯三紀煥文章，寶閣岧嶤謹祕藏。
寓直到君才第四，皇華禮樂遠增光。
送林子方吏部將漕江東·其三
作者：樓鑰
朝代：宋

自說嵇康七不堪，上教持節向江南。
江南父老應相賀，見說清明似晦菴。
送林子方吏部將漕江東·其二
作者：樓鑰
朝代：宋

望郎三度到長安，垂上青雲作好官。
暫向江東一澄按，却歸徑著侍臣冠。
送林子方吏部將漕江東·其四
作者：樓鑰
朝代：宋

殿廬官燭對風簾，郎舍修篁共一簷。
別日苦多良晤少，摻袪不耐雨纖纖。
送林宗丞浙東議幕
作者：樓鑰
朝代：宋

先生風骨天與清，孤松野鶴何瘦生。
胸中落落笥五經，大篇短章筆縱橫。
壯年文場諸老驚，俯仰世故雙鬢星。
萬事不理詩自鳴，笑視軒冕秋豪輕。
市者爭利朝爭名，著脚往往遭譏評。
先生四五官神京，又復歸去鴻冥冥。
臺家急賢理不應，况復寮舊離觴傾。
先生自喜得此行，祿粟可已啼號聲。
秦望之山高且平，卧龍橫亙環州城。
鏡湖千頃波不興，晉宋遺迹多豪英。
議幕了無塵務縈，撫物吊古皆關情。
我亦久矣懷滄溟，旦夕欲乘緹油屏。
相望縱復三數程，詩筒尚得尋前盟。
送楊嗣勳校書守眉山
作者：樓鑰
朝代：宋

我生東南陬，不識蜀道難。
觀君眉宇秀，想見岷峨山。
漢廷射策時，連璧照鴛班。
伯氏書萬言，逸駕不可攀。
茲焉從君游，頗得窺一斑。
僊凡隔弱水，接辭良亦艱。
矧茲萬里別，望望何當還。
三蘇騎鯨去，詞章滿人間。
豈無後來者，遺珠有餘嘆。
願君效樂全，飛章達天關。
報國此最急，餘事付等閑。
宣室行見思，朝暮當予環。
別語敢言詩，屬聯不容慳。
送楊廷秀祕監赴江東漕
作者：樓鑰
朝代：宋

平生楊誠齋，可仰不可見。
去年尺一書，老韓忽同傳。
道山故僊伯，再上右文殿。
蓬萊幾清淺，筆力愈雄健。
獨挾風雅輈，孰敢當白戰。
一官定一集，流傳殆千卷。
拙工見大匠，有技不敢獻。
誰持斫鬃篇，徑徹巖下電。
誦之百寮上，慙汗幾被面。
公今欲何之，江左去乘傳。
鼻閒長栩栩，仕已忘欣怨。
英英日暮雲，薦紳極追戀。
挽公不得留，觴豆紛祖餞。
惟應三山高，須公和江練。
君王念疇昔，臨遣尤繾綣。
公乎遂來歸，密侍清閒燕。
坐寢淮南謀，如彼雪見睍。
從容處籌帷，侵疆歸古汴。
送楊晦叔提舉浙西并寄陳表道
作者：樓鑰
朝代：宋

兩兩郎星映使星，老人星彩對晶明。
褰帷共喜行畿甸，洗印仍欣就帝城。
五馬况當恩始拜，三吳從此政尤清。
便看瑞慶來稱壽，同聽嵩呼萬歲聲。
送樂清姚令行可
作者：樓鑰
朝代：宋

長官清政玉無瑕，卓魯循良不足誇。
前席有期吾黨喜，挽鬚無路邑人嗟。
才高雁蕩千峰石，惠足河陽一縣花。
欲信三年渾不擾，遊山今日始携家。
送汪强仲還官所
作者：樓鑰
朝代：宋

又向丹丘去，安書易往還。
固應官事了，莫放舊書閑。
問訊雪巢老，寄懷巾子山。
經行皆夢境，自笑日蒼顔。
送汪莊仲赴江東倉幕彊仲荆門簽判·其一
作者：樓鑰
朝代：宋

不見適齋老，于今三四秋。
弟兄登宦路，親黨駐行舟。
老病無詩思，衰懷重別愁。
外家門戶盛，勉力紹箕裘。
送汪莊仲赴江東倉幕彊仲荆門簽判·其三
作者：樓鑰
朝代：宋

蚤歲過秋浦，貪程不入關。
君今參儉幕，時得上齊山。
膚使資關決，賢侯伴宴閒。
好音頻寄我，頼此一開顔。
送汪莊仲赴江東倉幕彊仲荆門簽判·其二
作者：樓鑰
朝代：宋

外氏蒙恩厚，文昌獨我知。
居慙酷似舅，喜有寧馨兒。
遇事行方便，褆身謹護持。
公餘定多暇，黄卷有餘師。
送汪莊仲赴江東倉幕彊仲荆門簽判·其五
作者：樓鑰
朝代：宋

見說荆門地，如門蔽楚荆。
舊時爲內郡，今日號邊城。
但守平平策，毋求赫赫名。
勉哉關決際，從此振家聲。
送汪莊仲赴江東倉幕彊仲荆門簽判·其四
作者：樓鑰
朝代：宋

之子游何許，平州更玉州。
山川稱勝絕，幕府信風流。
翠巘寒逾秀，金蓮夜不收。
天涯念鄉國，少上仲宣樓。
送淳丞上虞
作者：樓鑰
朝代：宋

我老不復仕，行將掛衣冠。
兩子俱貳令，官職恰一般。
剡川且書考，上虞亦之官。
人言易捧檄，歸奉重親歡。
我意正不爾，期汝政可觀。
食焉怠其事，古訓戒捨鏝。
汝職去民親，簿書當細看。
一邑無不問，正爾良獨難。
江海匝三垂，長隄捍驚湍。
埭高幾如山，潮至不留殘。
宣和有遺迹，能使潮浸灘。
陂湖謹蓄洩，可以救旱乾。
長溝濟漕運，浚治令通寬。
此皆丞所職，勿憚心力殫。
江頭有東山，永懷謝家安。
邑有李與豐，況復居二潘。
尚友更從游，問學加研鑽。
平時固知汝，廉謹無欺謾。
涉世終未深，送汝能忘言。
故鄉去帝鄉，舟馭多往還。
失己固不可，待人亦多端。
罔求違道譽，善遣非意干。
窮達自有時，此理真如丹。
聚散不足較，豈得長團欒。
閑靜我所便，汝其自加餐。
有時或乘興，往來二子間。
踏雨送汝行，浮家當游般。
走筆如家書，誰能苦雕剜。
送淳尉海陵併寄示潚·其一
作者：樓鑰
朝代：宋

二子俱從宦，重親足自怡。
汝能行幼學，吾豈恨輕離。
平日自知己，真心更與誰。
臨文有遺忘，此是憶兒時。
送淳尉海陵併寄示潚·其二
作者：樓鑰
朝代：宋

處己幸寡過，居官勿願餘。
動成經歲別，賸寄幾行書。
公退仍多學，心清任索居。
但知行所職，通塞聽何如。
送潚丞剡川
作者：樓鑰
朝代：宋

工部丞崑丘，我生丁巳年。
比吾既逾冠，再轉丞金囦。
年齡過半百，奏子哦松軒。
親見勤小物，如彼少壯然。
受輸導行費，略不取一錢。
飛糠至瞇目，猶恐勞弗宣。
汝方壯有室，行行貳剡川。
地近既便親，俸外有圭田。
惟當念爾祖，奉職罔不虔。
邑無不當問，事亦不得專。
退無爲避事，進勿至侵權。
莊生才不才，其間要求旃。
去年苦旱歉，穀熟殊頗偏。
未知催科時，何取何當蠲。
二十七鄉民，戶口富人煙。
去天曾不遠，美惡易以傳。
大寧九十餘，父母俱華顛。
況子勤幹蠱，豈不深愛憐。
食祿須盡瘁，毋歎我獨賢。
不應頻往來，恃有檄可沿。
時時寄安書，何殊在目前。
秋賦已復近，公餘更加鞭。
金罍喜接境，一水通鄉船。
他時儻少病，尚能催擊鮮。
送潚宰富陽
作者：樓鑰
朝代：宋

富春富山水，地勝雄三吳。
壯哉十萬戶，畿邑拱行都。
大江橫吾前，上下萬賈趨。
吾子丞剡川，攝事姦已鉏。
試縣力愈難，勉旃立規橅。
治縣古有譜，近頗多著書。
槹閒愛汝厚，誨語皆良圖。
老我不惜別，所望安官居。
汝亦頗練事，正恐才尚疎。
我以熱肺腸，有求應所須。
遇事費十思，一跌真不虞。
雖當縱心年，兢兢矩不踰。
况汝年方壯，勿恃才有餘。
據輪始窺井，任誕寧失拘。
三年待汝歸，二親真倚閭。
送王仲矜倅興元
作者：樓鑰
朝代：宋

蜀道難，難於上青天。
蜀道易，易於履平地。
蜀山天險固自若，視難爲易在人爾。
王尊真有四方志，叱馭徑行了無累。
早登岷峨仕陰城，談笑動行千萬里。
漢中由來說鷄肋，意謂棄之爲可惜。
君今此去良似之，更欲遠遊尋故迹。
漢都南鄭啟炎圖，秦置石牛山徑闢。
淮陰拜將餘高臺，武侯葬處空松柏。
大笑出門何慨慷，天涯離愁各盡觴。
荷君走馬却送我，李侯參語夜未央。
君方往蹈功名機，何止別駕歌王祥。
先正九年遺愛在，更携故笏訪甘棠。
送王仲言添倅海陵·其一
作者：樓鑰
朝代：宋

萬卷詩書老雪溪，頎然二子和塤篪。
絕憐伯氏久亡矣，猶幸夫君及見之。
來上鵷行人謂晚，往舒驥足自嫌遲。
他時還向雲門否，布襪青鞋尚可期。
送王仲言添倅海陵·其二
作者：樓鑰
朝代：宋

遂初陳迹遽淒涼，擊歎青箱極薦楊。
談笑於儂情易厚，典刑使我意差强。
重屏舊畫論中主，古殿遺文話阿章。
舊事從今向誰得，尺書時許到淮鄉。
送王伯奮守筠陽
作者：樓鑰
朝代：宋

三槐名德萃清門，七葉爲州頼有君。
道院無忘山谷賦，郡齋當繼潁濱文。
君應膝上憐文度，我向東牀憶右軍。
振起家聲差易耳，便看奏最躡青雲。
送王恭父倉部知洋州
作者：樓鑰
朝代：宋

天清無雲秋氣明，好風叢桂傳芳馨。
乃於此時送君行，江空目短難爲情。
蚤從兩川馳大名，眉宇瑩徹春壺冰。
語輒傾倒心地平，大篇小篇韶鈞鳴。
壽皇一見喜不勝，璧水道山照群英。
潼川題輿遠有聲，痛洗鹽筴疲民醒。
天子呼來再登瀛，典領著作承明庭。
絕域往陪蘇子卿，馬上談笑胡人驚。
歸來期君侍西清，胡爲西去謀專城。
士友重歎君不譍，視此進退秋毫輕。
洋川風物天下稱，文翁流詠人載賡。
當時猶待郡政成，君今未到意已傾。
岢峩大艑秋江澄，圖史萬卷鷗與盟。
殘編斷軸恐飄零，數輩裝潢手不停。
我亦重來預彯纓，三日不見鄙吝生。
况此摻袪將長征，欲挽不留鴻冥冥。
賜環勿憚萬里程，江山多助筆縱橫，黼藻王度扶中興。
送王木叔推官分韻得錦字
作者：樓鑰
朝代：宋

王郎天下士，中和自生稟。
澹然初無營，見者輒歛衽。
幕中資婉畫，處事極精審。
與人如恐傷，律己淵冰懔。
深恐馬駭輿，要使鴞食葚。
一寸憂國心，幾年不甘寢。
此意大未酬，退靜若已甚。
使之行所學，庶幾人奠枕。
向來孰間之，未免斯立噤。
川泳而雲飛，頼有東陽沈。
露章極推轂，分韻句裁錦。
風流有如許，不復嘆踔踸。
如君豈蓬蒿，人物妙流品。
不應奉香火，爲養謀祿廩。
與君幸瓜葛，心交今十稔。
豈惟我惜別，行道情苒荏。
紅蓮色何似，翠柏風逾凜。
願君疎藥裹，一意護茵飪。
棄鼎寶康瓠，浮名如拾瀋。
行矣無多言，臨岐且劇飲。
送王正言守永嘉
作者：樓鑰
朝代：宋

江頭潮生江月小，暝煙綠暗垂楊道。
有客扁舟送史君，道傍不怕揶揄笑。
向來一別三換歲，正喜情親得傾倒。
吏民引頸望旌麾，空有離愁滿懷抱。
史君讀殘萬卷書，古事今事俱了了。
便應珥筆侍天陛，不然代言登鳳沼。
瀛堧山水久寂寥，爲屈朱轓來坐嘯。
帢幘峯高舊題詠，赤城所在經行飽。
永嘉名郡太守尊，靈運後來詩絕少。
天作鴈蕩地爲藏，蠟屐穿山未曾到。
改轅却向箇中去，更得江山助詩好。
齋鈴靜處定得句，不待池塘夢春草。
去年海水上平地，大風駕浪從天杪。
蒼生濈濈生魚頭，聚落隨波迹如掃。
今年二麥連野秀，田家扶犁事秔稻。
史君憂國眉不開，叱馭徑行仍及早。
哀哉千里方更生，縣官租錢須戶曉。
縱民自恐上不足，誅取仍憐下無告。
邦儲邦本孰輕重，肯使疲民困征擾。
君不見巖巖千古陽道州，政拙催科自書考。
送王知復宰建德
作者：樓鑰
朝代：宋

筮仕一何早，字民一何遲。
歷歷三十年，中間多險巇。
宦途祇平進，分寸窮攀躋。
最後官胄監，一蹴黄金閨。
低徊能自愛，風鷁甘退飛。
寧爲紅蓮幕，往尋武陵谿。
親黨多勸止，君去獨不疑。
治家有賢媛，應門委佳兒。
安居捨大厦，列屋間歌姬。
風霜登客路，單車如雞棲。
勇決有如此，端是英雄姿。
有志事竟成，不後一年期。
明詔趣鵷班，壯縣催瓜時。
贏得爲君子，否泰相因依。
古郡足蕭灑，年來困征追。
守宰俱賢明，斯民其庶幾。
杭葦欲走別，有足如縶維。
舉酒向西望，離愁渺天涯。
惟君才素高，邑若不足爲。
謂難易將至，謂易後難支。
老我百念冷，安能效良規。
猶記簿領初，過庭聞舊詩。
惟畏爲過寡，惟勤無功虧。
遺訓儼如在，終身當誦之。
送王粹中教授入蜀
作者：樓鑰
朝代：宋

萬山四塞圍平陸，大爲關中次爲蜀。
我生東南未曾到，蜀士游從聞頗熟。
自從襄陽上峻途，高欲登天下臨谷。
女媧大山塞空虛，麻綫名堆千萬曲。
行人一升鹿頭關，下瞰平川如畫幅。
幅員二百四十里，里出萬緡民日蹙。
向來陝西五路兵，退守諸關疆地促。
計臣權宜重增賦，民力尚寬隨所欲。
爾來因仍七十年，鬼不輸錢無雨粟。
民生哀哉不堪命，外若富饒中不足。
益梓尚有繁盛風，夔峽窮民幾比屋。
側耕危穫供稅租，飯多稊稗無嘉穀。
朝廷謀帥弄印久，宣諭尚書剖符竹。
尚書當今第一流，翁婿相望冰映玉。
貽書挽君爲此行，古人義槩非流俗。
君亦慨然挈家去，摻袪未免再三祝。
君行豈爲溫飽計，一舉高飛快鴻鵠。
丈夫生有四方志，登覽山川非碌碌。
頃爲假吏到燕山，未行先取山經讀。
所至訪尋多得力，中原至今在吾目。
北征西征昔有賦，何肯徒行空逐逐。
子西嘗因過峴首，遐想羊公欲相沃。
關右放賈眼拔鏃，表留卒使癰潰肉。
試推此意向前去，到處前人有遺躅。
五丁開山果何在，贊皇籌邊言可覆。
劍門石角皆北向，雪嶺界天望身毒。
高皇將壇在漢中，武侯八陣留魚復。
棧閣繩橋世稱嶮，威茂渡笮來夷族。
李冰離堆如底柱，大寧鹽泉若飛瀑。
四路尤多未見書，買歸何止三萬軸。
黄松次功蜀檮杌，石湖居士吳船錄。
君宜預考經行地，却隨所見書之牘。
幕中便可資籌策，遠業因茲增藴蓄。
又聞渡瀘不在瀘南在沉黎，卭崍九折是君家世尤當知。
藝祖按圖揮玉斧，大度河外等棄之。
本朝獨無南詔患，一語決定無敢違。
成都郡庠千白袍，後來之秀日益奇。
周公禮殿巋然在，畫像盤古繼宓犧。
春秋奠謁用舊樂，想見節奏并威儀。
談經約史各專門，學問可以相發揮。
康節遺書有傳者，不惜師問窮精微。
先天僅得十二三，聲音律呂無由窺。
更有異聞多細事，試因餘暇質所疑。
青城大面訪僊迹，普賢靈變窮峨眉。
街名棋盤路九逵，江號濯錦如汙池。
古柏參天二千尺，水滸鼎立三石犀。
藥有珂貝說尤詭，字書不見栮與榿。
金堂鸚鵡掃孤塔，蒼溪橘柚五出椑。
嘉陵梵像爲最巨，閬州城南天下稀。
少陵入蜀往來久，須行萬里方知詩。
我慙寡聞言又拙，君其更爲加詢咨。
老我無復爲世用，但當杜門待君歸。
歸期未知果何時，時寄尺楮寬吾思。
送王道州
作者：樓鑰
朝代：宋

九疑之南爲舂陵，瀟水清駃山爲城。
郡齋正據山直上，一覽萬家無遺形。
家君頃年入蓮幕，我不得往空馳情。
先生分符此中去，心旌摇颺隨雙旌。
先生平生飽文學，身上著作承明庭。
奧篇隠帙辨如響，一時自許文章鳴。
高詞坐奪造化巧，凜凜韶濩聲鏘鏗。
把麾江海非無意，親扶版輿賦南征。
頗聞楚俗未蘇息，糟糠不厭嗟疲氓。
正資儒術飾吏事，拔去强薤摩孩嬰。
政成環召事未晚，天子日夜開延英。
風流千古三刺史，往繼聱叟陽先生。
毋庸自書追科考，但願寄我舂陵行。
送石應之司戶歸剡以室邇人遠爲韻·其一
作者：樓鑰
朝代：宋

捷徑指終南，索價譏少室。
窮達豈無命，踏地胡不實。
之人吏海隅，所吐百未一。
夷塗澹無營，君其有終吉。
送石應之司戶歸剡以室邇人遠爲韻·其三
作者：樓鑰
朝代：宋

南明千古秀，慶源久益新。
剡溪照人清，況復屈斯人。
摻袪不容留，椒觴思拜親。
他年風雪中，扁舟儻知津。
送石應之司戶歸剡以室邇人遠爲韻·其二
作者：樓鑰
朝代：宋

年來嘆離群，磨琢殆無幾。
資凡學益落，駑駘費尺箠。
羨君富春秋，發軔方自邇。
驊騮更著鞭，洗眼日千里。
送石應之司戶歸剡以室邇人遠爲韻·其四
作者：樓鑰
朝代：宋

平生貪賢心，山川恨悠緬。
寧知日相見，懷抱竟不展。
樽酒了無暇，離情果深淺。
室邇猶許疎，況今乃真遠。
送秦仲防制幹
作者：樓鑰
朝代：宋

秦郎相家子，被服一寒士。
不味膏粱珍，嗜書如嗜芰。
仕途樂平進，欲上行或止。
制使護瀛壖，婉畫幕中試。
不避癡兒譏，但欲了官事。
君賢他可及，好善無與比。
公餘仍進學，訪問無巨細。
片言苟有聞，必欲窮根柢。
一介有可觀，窮閻必躬履。
老我甘投閑，衡門人所棄。
惟君異時好，時來訪生死。
淡交久而敬，清談或移晷。
一朝語余別，摻袪不容已。
向來二三公，頗亦同臭味。
去去群欲空，今君又行矣。
欲歸投金瀨，尚眷甬東水。
結交多老蒼，要路有知己。
青氈我家舊，勉旃收上第。
先聽傳除書，使我喜不寐。
別後未相忘，毋愛書一紙。
送秦仲防通判·其一
作者：樓鑰
朝代：宋

清德曾瞻啟慶碑，孫曾清更畏人知。
祇緣一介弗輕取，坐使斯民不忍欺。
瀨水家傳御書卦，宣城手寫送行詩。
典刑尚繼金鑾舊，馬氏一門誰白眉。
送秦仲防通判·其二
作者：樓鑰
朝代：宋

題輿再到海東涯，嗜學深於入幕時。
一字未通終不置，五行俱下尚嫌遲。
情親端有卜鄰意，別後空勞望月思。
老我無因可重見，祝君來此擁旌麾。
送胡巨濟宰湘潭
作者：樓鑰
朝代：宋

君向瀟湘忽語離，江城離思亂雲飛。
傳聞楚俗尤凋瘵，勿以秦人視瘠肥。
宰縣要尋行志處，監州空有負丞譏。
此行得句須頻寄，直到衡陽有雁歸。
送范文叔禮部守彭州
作者：樓鑰
朝代：宋

憂國鬢先雪，愛君心似丹。
旌麾雖自適，懷抱未全寬。
直道任三黜，故人憐一寒。
濛陽毋久駐，旋復簉鵷鸞。
送萬耕道帥瓊管
作者：樓鑰
朝代：宋

黎山千仞摩蒼穹，顓顓獨在大海中。
自從漢武置兩郡，黎人始與南州通。
歷歷更革不勝計，唐設五筦如容邕。
皇朝聲教久漸被，事體全有中華風。
生黎中居不可近，熟黎百洞蟠疆封。
或從徐聞向南望，一粟不見波吞空。
靈神致禱如響答，征帆飽掛輕飛鴻。
曉行不計幾多里，彼岸往往夕陽舂。
流求大食更天表，舶交海上俱朝宗。
勢須至此少休息，乘風徑集番禺東。
不然舶政不可爲，兩地雖遠休戚同。
古今事變無定論，難信捐之與揚雄。
四州隅分各置守，瓊臺帥閫尤尊崇。
高牙大纛擁方伯，鼓吹振響驚蛟龍。
漢家威名兩伏波，盧丁以來幾宗工。
衛公精爽尚如生，妙語况有玉局翁。
史君吏事素高了，明若古鏡摩青銅。
叱馭行行不作難，平生惟仗信與忠。
布宣王靈萬里外，益使向化來蠻賨。
第惟遐方習疎慢，政化要當率以躬。
霧中能見越王石，自然心服令易從。
頑獷未率宜以漸，勿示駭政先含容。
平平之策用定遠，下下之考書陽公。
吏民生長固安土，尚當摩撫如童蒙。
屬僚宦游豈得已，士多失職悲途窮。
名分卑尊不可紊，更念何處不相逢。
官事既了與無間，可使知氣俱沖融。
鄉閭惜別情所鍾，臨岐爲傾琥珀濃。
手遮西日念遠去，欲留奈何鼓逢逢。
願君穩度三合溜，早歸入侍明光宮。
送蔣德常宰鄱陽
作者：樓鑰
朝代：宋

棋社頗寥落，聚會多差參。
矧如夫君賢，貴重雙南金。
豈可無此君，周旋相與深。
一別歸未久，征鞍又駸駸。
老我苦多病，別酒難重斟。
摻袪不可留，贈言效規箴。
吾聞古番君，甚得江湖心。
官無崇與庳，時無古與今。
古人乃能爾，歛衽當致欽。
我亦一丈夫，毋謂力難任。
未暇言偃歌，肯彈宓賤琴。
明恕加撫摩，細故多親臨。
罔密吏易姦，賦重民弗禁。
飛鴞懷桑葚，烹魚溉釜鬵。
此邦熟往來，當有慰黎黔。
君能踐世科，朝行佇朋簪。
公餘昌遠業，書讀松竹林。
故家未見書，校讎如向歆。
時時爲尋訪，歸來共書淫。
勿以三徑荒，閒作莊舄吟。
勉哉赴功名，莫待二毛侵。
數年儻加我，寒盟尚能尋。
送蔣甥若水使屬北行
作者：樓鑰
朝代：宋

曾爲假吏到燕山，送子長征不作難。
故國能無歎禾黍，中原應欲覩衣冠。
黑甜軟飽宜加愛，紅皺黄團止可觀。
行矣勿爲兒女戀，指期良月待君還。
送蘇伯昌大卿·其一
作者：樓鑰
朝代：宋

禁路岧嶤欲問津，抗章便自乞閒身。
閔勞劇部皇情厚，寓直中奎寵數新。
飛輓正資經濟手，典刑終念老成人。
赤松未許長爲伴，歸取青氈繼潁濱。
送蘇伯昌大卿·其二
作者：樓鑰
朝代：宋

甬東曾幸拜蘇天，外府官僚復備員。
前輩風流真在眼，名公談笑辱忘年。
浙江相對一巵酒，婺港欲行雙槳船。
門鍵馬銜難作遠，西風停立但茫然。
送蘇壽甫少卿赴潼川漕
作者：樓鑰
朝代：宋

老坡送江直入海，君今歸尋江之源。
外臺去鄉苦不遠，爲持使節臨潼川。
君家家世四海聞，單于一問驚胡塵。
歸來便合上清禁，胡爲日念橫峨岷。
賢哉群從傳家風，夕郎名節世所宗。
諸卿亦復載清德，况君又似尚書公。
壽皇念舊久更深，聖明親擢傳玉音。
君歸寧能及黔突，定應召馹來追尋。
清獻入蜀携一龜，君今數鶴同載歸。
他時未免蕙帳怨，人在西清鶴自飛。
送虞仲房赴潼川漕
作者：樓鑰
朝代：宋

我來丹丘乘貳車，送客往往萬里餘。
盛山使君別寖久，漢中郡丞新寄書。
公指四明喜鄰境，典午何知成畫餠。
揚旌忽作梓潼行，去路六千抑何迥。
餘杭名家多俊奇，君於輩行尤白眉。
雍容晉韻足夷曠，百家到手無停披。
向來郎曹天咫尺，引身閩山接商舶。
賈胡嘆仰清節高，霧中親見越王石。
此行叱馭不作難，手遮西日又長安。
長安日近公應住，未放使星臨蜀山。
不然一行亦不惡，潼川應如錦城樂。
鄧侯功名凜如在，拾遺風采今猶昨。
流馬木牛諸葛公，飛輓正欲修前功。
蜀民險遠日凋瘵，摩撫要令畿甸同。
況公五絕追鼻祖，隸古真有兩漢風。
歸來富貴固未晚，爲傳此學川西東。
送衛清叔著作提舉淮東·其一
作者：樓鑰
朝代：宋

漢庭早已冠羣僊，闊步登瀛最少年。
竊歎豈惟年叵及，人門才業總翹然。
送衛清叔著作提舉淮東·其三
作者：樓鑰
朝代：宋

虎榜先登到鳳池，前良多以十年期。
雖知勇退急流去，壯歲功名會及時。
送衛清叔著作提舉淮東·其二
作者：樓鑰
朝代：宋

通泰牢盆亙海濱，宅家專欲用儒臣。
淮南草木生顔色，又見龍頭第一人。
送衛清叔著作提舉淮東·其五
作者：樓鑰
朝代：宋

屢從樽酒接從容，叔寶風姿照座中。
他日相逢年益老，棋壇尚可角雌雄。
送衛清叔著作提舉淮東·其四
作者：樓鑰
朝代：宋

羨君持節拜庭闈，未老雙親看綵衣。
若過蓋公煩問信，坐曹日念舊游稀。
送袁和叔尉江陰
作者：樓鑰
朝代：宋

澄江少日曾經行，高城傍有長江橫。
君山特立江之汀，下瞰淮甸一掌平。
申港引潮深無聲，萬頃灌注滋農耕。
戰國今幾二千齡，黄歇此地猶垂名。
舊以邑屬南蘭陵，疲於奔命吏失寧。
今焉裂地爲專城，獨當一面行雙旌。
井市雖小民厚生，四十萬緡輸賦征。
舶商輻湊衆貨贏，牒訴簡省官曹清。
一邑負郭相依憑，守宰同僚齊弟兄。
脈絡貫通易盡情，尉職無卑近編氓。
坐閲是否真權衡，傍郡孔道困將迎。
我乃靜趣如郊坰，安輿並行人子榮。
況有海錯供庖烹，河肫鰣鮆鮮不腥。
車螯蛤蟹均藜羹，夫君傳家有典刑。
父子知己人一經，詩書滿門不慙卿。
豈羨漢士黄金籝，薦口久已徹帝京。
九萬自此開鵬程，平生寒窗照短檠。
興亡千古無遁形，妙年射策當彤庭。
歸領後生爲主盟，友朋講習誠專精。
世故多端須飽更，京口直下連滄溟。
官府闊稀行旅驚，邊頭久無夕烽青。
要在彈壓潢池兵，簿書期會勤經營。
人物酬應審重輕，一言行之可終身。
謹毋失己毋失人，贈人以言豈吾能。
頗嘗於此三折肱，舉以送君君試聽。
送袁恭安赴江州節推
作者：樓鑰
朝代：宋

袁氏四世凡五公，唐朝三相傳家風。
君家幾代擅儒業，高曾藝苑俱稱雄。
大父謙尊古君子，諸父名高表吾里。
一門子弟更競爽，挹取乙科自君始。
九江需次今幾年，去去淥水依紅蓮。
忘年論交正相予，叱馭欲往難留連。
老我秋來抱病久，臨岐無由置尊酒。
祇從卧內敘離懷，戀戀摻袪仍握手。
鵬程萬里茲權輿，平時義方師有餘。
送人以言古所重，雖誦所聞寧起予。
君看公孝與孟博，太守坐嘯仍畫諾。
一郡之政頼關決，千里應須念民瘼。
鄉州義事煩主盟，纖悉於余無隠情。
處事條理亦爲政，知君出仕當有聲。
尊公亦入閩中幕，公退著書端不惡。
君才更得江山助，簡書既省尋家學。
君行遠業未可量，弟兄丹桂終齊芳。
老悖無庸況多病，尚能留眼看翱翔。
送趙仲禮守天台
作者：樓鑰
朝代：宋

槹閒社稷臣，卷藏經濟手。
功名付諸郎，秀出諸公右。
大兒倅東嘉，洗印未云久。
次子鎮赤城，急流去何驟。
二者皆爲親，欲奉喬松壽。
況有戲綵堂，可繼清獻後。
鄰封尤便養，榮侍各晝繡。
春風扇微和，安輿雲出岫。
家傳吏師法，從政於何有。
還歸鴛鷺行，金印當繫肘。
向來嘗佐郡，山川若僚友。
南渡多北客，風味中都舊。
士夫喜公來，紛然迎馬首。
其中多故知，頗問老夫否。
送趙伯藏添倅永嘉·其一
作者：樓鑰
朝代：宋

當代槔閒老吏師，佳兒官業具而微。
已煩潘令宰花縣，正要王祥康海沂。
得助江山詩興逸，平分風月羽觴揮。
安車何日迎清獻，又向堂前戲綵衣。
送趙伯藏添倅永嘉·其二
作者：樓鑰
朝代：宋

分教分符恰五年，異鄉幾若故鄉然。
歸來幾作池塘夢，送別欲隨騶御僊。
目斷甘林應飽熟，手栽欒實想芳鮮。
邦人若問老州牧，爲說清霜繞鬢邊。
送趙南仲丞溧水
作者：樓鑰
朝代：宋

不用匆匆恨別離，版輿春晝綵衣隨。
往題斯立藍田壁，更訪清真溧上詩。
公事毋庸枿牙角，鄰封真是和塤篪。
日哦新句頻相寄，明月清風慰所思。
送趙子固吏部帥合肥·其一
作者：樓鑰
朝代：宋

少年文價重神京，游宦還聞政有聲。
南省但推韓吏部，北方猶問趙先生。
人傳殿上三千牘，上喜胸中十萬兵。
暫輟望郎分帥閫，淮南草木更知名。
送趙子固吏部帥合肥·其三
作者：樓鑰
朝代：宋

襟带長淮地望崇，勳名當繼古英雄。
吳人止解依濡塢，晉將才能過八公。
可但綏懷邊境靜，直須經略朔庭空。
折衝不必居遐徼，頗牧尤當在禁中。
送趙子固吏部帥合肥·其二
作者：樓鑰
朝代：宋

老韓同傳我多慙，意氣相傾自不凡。
憂患飽更俱白髮，班行獨立見青山。
羨君真有虎頭相，顧我方爲馬口銜。
同舍幾何俄話別，可堪目力送風帆。
送趙子直貳卿帥三山
作者：樓鑰
朝代：宋

一蹴登從班，人胡謂公遲。
建牙帥七閩，人胡爲公疑。
公今第一流，志操古與期。
兩州有遺愛，江西憺霜威。
重來長道山，批敕兼瑣闈。
一片憂國心，輾轉中夜思。
正色抗危言，傳誦滿紳緌。
造膝有啟沃，削藁知者誰。
此心與天通，此意上所知。
所以名愈尊，萬口同一詞。
進用恐不速，小却成嘆咨。
天語自昭然，更欲試望之。
况彼三山重，謀帥皆衮衣。
茲行豈細事，報政不待朞。
登門恨最晚，臭味忘賤微。
自慙空惜別，不解留孔戣。
十連終歛惠，居中乃其宜。
試問行道人，但知望公歸。
送趙德老端明帥蜀
作者：樓鑰
朝代：宋

身名俱泰老尚書，叱馭寧辭萬里途。
兩地恩榮真赫奕，四川父老定歡呼。
乖崖袍带今重見，清獻琴龜我更無。
頻向籌邊樓上望，歸來方畧上新圖。
送趙德老觀文東歸·其一
作者：樓鑰
朝代：宋

趣還宗老侍經筵，宿望訏謨信巋然。
引疾屢煩頒漢制，賦歸先已買吳船。
去年趨召叨同傳，今日求閑媿著鞭。
未得相隨出關去，羨公徒御若登僊。
送趙德老觀文東歸·其二
作者：樓鑰
朝代：宋

往還不過酒三行，成敗同觀棋一枰。
東海敢言成二老，西湖自足度餘生。
朅來便覺廢茲事，歸去定須尋舊盟。
錦里錦坊秋色裏，夢魂先已到江城。
送趙振文主簿
作者：樓鑰
朝代：宋

去去江西不作難，片帆雙槳蕩秋瀾。
已知官業非時樣，尤喜情親耐歲寒。
志大自然羞附驥，官卑何用歎棲鸞。
少卿膝上加文度，更比年時刮眼看。
送趙晦之丞彭澤·其一
作者：樓鑰
朝代：宋

淮甸歸來涉學深，孤雲又出亦何心。
公餘巖下讀書去，遠繼風流石橘林。
送趙晦之丞彭澤·其三
作者：樓鑰
朝代：宋

陶令居官八十日，始爲督郵方賦歸。
君家門戶要興起，未用飄然詠式微。
送趙晦之丞彭澤·其二
作者：樓鑰
朝代：宋

淵明事晉肯臣劉，仁傑忠良不附周。
見說三賢參羽士，盍將吳簿配蘋羞。
送趙清臣宰姚江·其一
作者：樓鑰
朝代：宋

玉立君家好弟兄，藍田風采照花城。
版輿壽母人間盛，千里何曾去送迎。
送趙清臣宰姚江·其三
作者：樓鑰
朝代：宋

長江東去跨虹橋，千丈橫隄捍海潮。
更向燭谿圖永利，坐令百里沸歌謠。
送趙清臣宰姚江·其二
作者：樓鑰
朝代：宋

鄞江水與舜江通，久矣威名滿一同。
試問何時到封部，數聲柔櫓一帆風。
送趙清臣宰姚江·其五
作者：樓鑰
朝代：宋

婦家故步懶重尋，藏拙年來恐不深。
短棹有時乘興去，徑登竹所聽鳴琴。
送趙清臣宰姚江·其四
作者：樓鑰
朝代：宋

才刃恢恢妙撥煩，鄰封撫字尚何難。
更能觸事加長慮，自有甘棠向後看。
送趙至道節推
作者：樓鑰
朝代：宋

君來入幕恰三年，我幸投閑識此賢。
婉畫時時因事見，素風凜凜信家傳。
易林律本君須寄，月窟天根語未圓。
問訊難兄無恙否，相忘千里各瀛壖。
送鄭惠叔司封江西提舉
作者：樓鑰
朝代：宋

君名切斗魁，步武上霄極。
蓬萊群玉府，圖書照奎壁。
郎官應列宿，寖覺象緯逼。
胡爲作使星，炯炯向江國。
仰奉鶴髮親，版輿映萊服。
昔日紅蓮池，帥垣資婉畫。
方將散餘潤，連城被膏澤。
官搉與民繇，豐儉煩振糴。
小試活國手，疲甿頼休息。
便歸侍玉皇，拱立香案側。
富貴殊未已，行行上鸞掖。
君其妙演綸，三能看齊色。
送鄭惠叔尚書守建寧
作者：樓鑰
朝代：宋

十五年前送別詩，道山持節向江西。
今年又見送公別，大天擁麾鎮閩越。
向來惜別固已深，今日摻袪尤動心。
尚書自是第一人，氣義相許披胸襟。
南宮五表平明入，列辟傳聞俱聳立。
壽皇聖孝冠百王，三復高文天爲泣。
擢處螭坳寵數新，果然百日掌絲綸。
拭圭修聘稱應變，握節不撓威殊鄰。
直上銀臺尤振職，李藩氣槩時批敕。
嗣皇銳意新百度，筆端真有回天力。
星辰聽履冠文昌，急流勇退驚朝行。
望之正欲試馮翊，長孺寧肯薄淮陽。
孤拙自憐銷壯志，三入脩門空負媿。
薦人不進終不已，獨頼當時言有味。
公在猶嘆一居州，公去無人爲王留。
公乎行歸佐天子，肯作管晏卑微休。
送鄭楚客司法之岳陽
作者：樓鑰
朝代：宋

先生作賦真八吟，高處獨步無古今。
少從三山來四明，一郡士子多青衿。
我嘗學事六七載，膏馥沾丐資之深。
竊名文場掌帝制，至今不敢忘指南。
英英二子俱秀爽，遺以一經無籝金。
長公奉母上巴陵，念君遠去因論心。
見君詩編筆雖敏，三嘆未見朱弦音。
海瀕熬波幸解組，未知宦路多嶇嶔。
先生賦編更熟讀，非止駢儷誇詞林。
其中關鍵妙一世，字字諧協如鳴琴。
談經况有著述在，持論肯爲向與歆。
青箱但能世其業，前躡雋軌將駸駸。
君家曾無錐可卓，遲次幸此突不黔。
不惟母老身非少，廉介又務循官箴。
量入爲出可不謹，斤斤饑食寒有衾。
非求多藏第約己，瓶儲紙裹迹可尋。
法曹持平守三尺，平反一笑神所臨。
謹毋失己毋失人，同列當和時盍簪。
上官善事免曠職，首上尻高宜致欽。
岳陽樓號天下稀，地坼吳楚連衡郴。
洞庭漫汗天立壁，君山當中出青岑。
向來命名字以楚，宦游直到重湖潯。
登樓談笑領僚屬，風流欣遇賢侯任。
君行應得江山助，新篇寄我毋浮沉。
摻袪欲言不盡意，更取濁酒從君斟。
送錢伯同寺丞守嚴陵
作者：樓鑰
朝代：宋

去年送君來，今年送君歸。
君善全去就，我獨念別離。
君是忠孝家，襲紫傳金龜。
門戶二百年，所寄在一夔。
少年便老蒼，況今更險夷。
不獨妙言語，理窟深莫窺。
健筆照手澤，典刑從可知。
向來御祥琴，欲把江海麾。
促召歸舊班，退食方委蛇。
世事等飄瓦，人情嘆燃萁。
向非渾金質，百煉豈不衰。
浩然賦歸歟，潔身而去之。
爲僚曾未幾，棄我忽若遺。
君既棄我去，謫僊復追隨。
陡去二良友，摻袪重分岐。
前別易再會，今見當何時。
才具素絕倫，涵養日以滋。
且爲牧嚴陵，赤手摩瘡痍。
歸來應不晚，青氈當屬誰。
願君厚自愛，歲寒尚相期。
送陳君舉守桂陽
作者：樓鑰
朝代：宋

重尋漫壁認題名，十五年來一夢驚。
誰料今朝携客至，却成此地送君行。
桂陽卧治真談笑，魯史遺編頼發明。
文定南軒仙去後，湖湘又得一先生。
送陳君舉舍人東歸
作者：樓鑰
朝代：宋

皇天生人物，千載非偶然。
沖和兼萬人，始得一英賢。
夫君乃其人，人一己百千。
飛黄欲追風，況復勤著鞭。
文陣蚤奔放，氣欲摩青天。
短褐東海瀕，名貫牛斗躔。
聞道更獨早，自言若隊淵。
出登龍虎榜，徑上鵷鷺聯。
中閒幾流落，清湘窮泝沿。
白首始爲郎，一見意已傳。
登瀛上麟臺，授簡游兔園。
擢爲柱下史，遂居紫微垣。
去天真尺五，朝綱頼扶顛。
龍樓缺問寢，萬口爭進言。
惟君最勇決，螭頭屢直前。
危言破人膽，三進加勤拳。
天高聽亦高，歸袂何翩翩。
高風激頹波，同列空慙顔。
君雖未必去，一去勝九遷。
我欲留孔戣，有懷不得專。
況我自欲去，何心挽歸船。
嗟我生何爲，與君幸齊年。
先後才九日，相與同氣然。
幾年苦契闊，班心忽差肩。
判花同代庖，君思如湧泉。
上房草數制，下房時一篇。
一篇輒高妙，隗始媿余先。
春秋隠公傳，國史建隆編。
周官授大旨，所得俱未全。
聚散不可料，餞別滄江邊。
君將處於陵，我耕綿上田。
君行毋疾驅，中途恐傳宣。
不然遂成別，孤帆渺風煙。
夢魂不可制，隨君墮中川。
送陳表道倅岳陽·其一
作者：樓鑰
朝代：宋

垂上青雲去，如何乘貳車。
輕爲千里別，時寄幾行書。
剸劇才無滯，傳家學有餘。
當塗足知己，應不費吹噓。
送陳表道倅岳陽·其二
作者：樓鑰
朝代：宋

聞說巴陵好，樓高占古城。
湖光千頃白，山色一螺明。
赤壁沈沙戟，蒼煙老樹精。
好詩收拾取，寄我慰離情。
送陳表道宰南豐
作者：樓鑰
朝代：宋

與客出西郊，送子之南旴。
子爲名父子，才器真璠璵。
乃翁老從臣，循吏追兩都。
益公工擬人，謂比王仲舒。
積善必餘慶，于公大門閭。
子能傳家學，何止讀父書。
執喪真有聞，孺慕久不渝。
彈琴不成聲，西上何徐徐。
文場嘗得雋，一跌重歎吁。
通籍金閨中，夷庚因少迂。
邑中有三曾，聲名照堪輿。
士夫秀而文，比屋多爲儒。
萬里此發軔，胸中有全模。
將別更求言，老馬從問途。
乃翁同汪出，親誼崇終初。
以規不以頌，不自知其愚。
民社非細事，况此壯大區。
不飲第一策，精神長有餘。
以此奉塵剎，以此當萬殊。
何官不可爲，禍福皆在吾。
劇邑最爲難，謹畏可無虞。
試看悔吝者，實惟予之辜。
民力久已困，未免索稅租。
欲如古什一，攻瑟難吹竽。
古意行今法，自應知樂輸。
有弊勿遽革，有姦毋亟鋤。
責己重以周，檢束到錙銖。
兩脚踏實地，處事隨精粗。
頑不在斯民，猾不在吏胥。
苟以明恕行，久之定交孚。
爲善無近名，實著名與俱。
飲啄信前定，富貴不容圖。
三年報政成，明時其舍諸。
老我世無用，情親肯自疎。
盡此一盃酒，惘然摻子袪。
相依忽成別，加餐意何如。
送陳進道倅三山
作者：樓鑰
朝代：宋

陳侯少有場屋聲，歲在壬午聯薦名。
晚年倦游安里居，君亦懷綬歸家庭。
齊年連姻更同社，臭味相與如弟兄。
一朝話別欲遠去，洗盞更酌歌渭城。
合沙樂土宜宦游，或謂不減洛與京。
平分風月信可樂，人家弦誦幾連甍。
豈惟帥閫頼關決，定知秋闈望陶成。
西都外司掌宗盟，煩君共二爲之丞。
勿謂爲丞但虛稱，亨途要當自此升。
惟君儒雅聞簪纓，種學歲久筆縱橫。
奧篇隠帙了如響，清談吐屑四坐傾。
詩筒來往附郵傳，時出妙語人爲驚。
梅花萬樹照山白，荔子百種輝空明。
九門雄尊盛官府，三山森聳多地靈。
長樂一志書不盡，平生頗恨未經行。
煩君傑句爲摹寫，遠寄使我心神清。
送雪竇璧老住雪峰
作者：樓鑰
朝代：宋

雪竇移將住雪峰，兩山雪色本皆同。
莫言此去人千里，明月往來含太空。
送顔希聖尚書守泉南
作者：樓鑰
朝代：宋

聖朝寶運開虞唐，太平天子垂衣裳。
恢張治具崇儒良，孰不願依日月光。
用之則行舍則藏，孔門賢德遥相望。
朝望方隆位文昌，跬步可到中書堂。
問公擁麾何太忙，公獨三請志益剛。
俞音一下冥鴻翔，行李徑出臨濤江。
爭留孔戣動朝行，公更傴俯不敢當。
老成全德真圭璋，溫如春風嚴如霜。
柏臺峩豸肅朝綱，賢關嚮風士氣揚。
大天小天稱公方，五年吏姦蓋而彰。
金華勸講言加詳，明主傾聽談皇王。
盍膺枋除任贊襄，名遂身退天所臧。
明哲保身身更康，高風可仰不可量。
泉山壤土接臨漳，建牙千里開封疆。
老龍負圖寵煌煌，何殊衣錦還故鄉。
賤子薄宦接王楊，曾陪御史臨文場。
風簾官燭夜未央，劇談猶記聲琅琅。
茲來誤忝尚書郎，始尋故步依門牆。
西風津頭望歸艎，挽公不留遠予將。
兩宮念公未詎忘，公雖遠去如在旁。
庶幾重來上錢塘，夾輔大業恢中邦，儻有重事須平章。
送高仲遠赴滁倅
作者：樓鑰
朝代：宋

高氏在四明，於今爲清門。
貳卿道素高，夫人德尤尊。
子弟盡恂恂，夫君更春溫。
昔年奉慈親，定省嚴晨昏。
今日當門戶，友愛深弟昆。
伉儷信緣合，端良由性根。
門中有孤嫠，極意均撫存。
與我親兒女，次第了嫁婚。
不可解於心，肯自以爲恩。
不言而躬行，後生熟見聞。
諸郎已秀發，穎異有佳孫。
鄉評共歸重，內外無間言。
公勤官業廣，所至治不煩。
僊舟何遽西，行行佐侯藩。
環滁皆好山，風月當平分。
醉翁與樂全，遺蹟今尚存。
况有賢史君，易鎮方北轅。
公餘陪嘯詠，相映如瑶琨。
生來仕平進，自此朱兩轓。
從兄今鼎貴，鼇禁兼掖垣。
君其繼英躅，復收舊青氈。
老我得投閑，頻年接清歡。
同社摻君袪，戀戀傾離樽。
梅風吹溽暑，祝君尚加餐。
送黄景聲祕丞提舉浙西·其一
作者：樓鑰
朝代：宋

江夏無雙第一人，清明久矣動簪紳。
心平氣勁無偏黨，好在皇朝作爭臣。
送黄景聲祕丞提舉浙西·其三
作者：樓鑰
朝代：宋

從來軒冕一毫輕，朝蹟初收去玉京。
打破畫瓶無個事，不妨游戲繡衣行。
送黄景聲祕丞提舉浙西·其二
作者：樓鑰
朝代：宋

宅家親擢得真才，柏府蘭堂更外臺。
未問遄驅向溝壑，半途應有詔書催。
送黄景聲祕丞提舉浙西·其五
作者：樓鑰
朝代：宋

玉節光華照日曦，揚清激濁正當時。
阿連幸出百僚底，正恐翁歸不受私。
送黄景聲祕丞提舉浙西·其四
作者：樓鑰
朝代：宋

論詩纔了便談禪，鄙吝冰消更豁然。
稽首心空先及第，敢將癸未論同年。
送黄真護道人住茅山贈以小黑玉虎
作者：樓鑰
朝代：宋

少從黑虎谷中行，晚得於菟玉琢成。
輟以贈君俱隠處，大茅峰頂看風生。
連雲亭望海中諸山
作者：樓鑰
朝代：宋

鴈山本在雲海中，波濤千古相撞舂。
泥沙洗盡見山骨，巖壑所在皆玲瓏。
是誰一口吸水盡，平地卓立成奇峯。
至今往往有遺迹，相傳渺漭何能窮。
我乘單車來自東，佳處千數一覽空。
晚登四十九盤頂，曠望巨海煙濛濛。
羣山錯立不知幾，朝日照耀天霞紅。
是閒瑰奇定多有，鯨波掩蔽深莫通。
我無太真燬犀法，安得一闖馮夷宮。
會聞滄海變成陸，却與鴈山爭長雄。
遊白石巖
作者：樓鑰
朝代：宋

我遊僊都觀獨峯，轍迹雖在車不通。
鼎湖望極幾怊悵，悵無羽翮凌天風。
茲來樂成望白石，玉甑突兀摩蒼穹。
人言真人老聃裔，鑿開洞府遺僊蹤。
無人共登青雲梯，躋攀伴我惟枯筇。
縈回約略三十里，踏遍萬疊高巃嵸。
斷崖泠泠落殘雨，雙石凜凜亭孤松。
却從山椒下谷口，石欄屈曲遮碧椶。
頗疑山高氣凝凜，古來積雪今未融。
是誰玉斧妙鑴斲，僊洞雙闢驚神工。
巖深白日尚幽閟，別有石竅開天聰。
傳聞峯頭貯清泚，苔罅涓滴聲冬瓏。
奮身更與上虛閣，海山錯立煙濛濛。
脚底千山行伏龍，手揮五絃俯冥鴻。
霜林摇落當玄冬，長嘯一覽萬象空。
解衣寄宿旦過寮，魂夢亦墮冰壺中。
曉看日出滄海東，蠟炬百萬燒天紅。
眼高不數鴈蕩雄，行田下笑康樂公。
未能辟穀追僊翁，頗亦有意棲琳宮。
三山不覺去人遠，安期羨門宜相從。
驂鸞駕鶴太多事，但欲御氣遊無窮。
遊金焦兩山以雨而輟
作者：樓鑰
朝代：宋

金山寺裹山，焦山山裹寺。
風雨勸我歸，也省兩頭事。
遊香山次王正言韵
作者：樓鑰
朝代：宋

四山過雨翠光流，境勝心閒自點頭。
野鳥叫春多格磔，晚風吹鬢故颼飀。
三年幾作舊山夢，一笑喜成今日遊。
獨歎寒泉本無意，强隨機械走溪溝。
遊龍瑞宮
作者：樓鑰
朝代：宋

隔山望危石，老面凜如鐵。
路回兩屏開，見此高嵽嵲。
偉哉名公卿，峩冠會朝列。
又如鼓迅霆，玄雲助擊烈。
癡陰不作雨，空翠襲冰雪。
野水不知源，遶徑幾萬折。
子長真愛奇，萬里探禹穴。
我家甬水東，扁舟輕入越。
竊此半日閑，到處輒清絕。
傳聞古洞天，瓊臺照金闕。
神僊杳難問，一笑山石裂。
相逢客路中，翻手數年別。
勝地更躋攀，莫厭屐齒折。
過上虞懷謝驛喜雨
作者：樓鑰
朝代：宋

夢回簷溜作驚湍，浄洗炎歊百慮寬。
咫尺東山見膏澤，令人更憶謝家安。
過從子澤家
作者：樓鑰
朝代：宋

楚楚初篁脫綠苞，城居約略似荒郊。
土膏更得春風力，直引薔薇上竹梢。
過故家
作者：樓鑰
朝代：宋

團團桂樹擁簷牙，舊日輕黄滿樹花。
惆悵秋清無一葉，空餘枯枿縋寒瓜。
過蒼嶺·其一
作者：樓鑰
朝代：宋

黄雲滿塢沙田稻，白雪漫山薺菜花。
路人縉雲頻借問，碧香酒好是誰家。
過蒼嶺·其二
作者：樓鑰
朝代：宋

崇朝辛苦上孱顔，泥徑初平意暫閒。
蒼嶺東頭移野步，眼前便得處州山。
過蘇谿
作者：樓鑰
朝代：宋

處處谿環舍，家家石累牆。
有時逢老稚，無事只耕桑。
野色撩詩思，村醪引醉鄉。
山川已如許，急雨更斜陽。
過西興
作者：樓鑰
朝代：宋

幾載京塵涴客裘，江村乍入倍清幽。
柔桑穉麥寒猶在，流水落花春又休。
蒼狗浮空驚易失，白駒過隙若爲留。
細思誰似垂綸者，寘酒烹魚百不憂。
適齋慕香山之高續達哉行集香山詩句次韵
作者：樓鑰
朝代：宋

脫衣典酒曲江邊，不作閑游即醉眠。
大抵浮榮何足道，生理何曾得自全。
朝廷雇我作閑人，髣髴緡錢二三千。
一種共君官職冷，收得身來已五年。
五年炎涼凡十變，老後誰能惜酒錢。
塵纓世網重重縛，七十八十百病纏。
千萬人中無一人，自喜天教我少緣。
六十三翁頭雪白，貧家强健亦天憐。
每媿尚書情眷眷，與君一醉一陶然。
其間氣味都相似，猶在病羸昏耄前。
月夜徐行石橋上，累累棟宇相連延。
歲種薄田一頃餘，薄産處置有後先。
更無俗物當人眼，遊鱼鱍鱍蓮田田。
爲君舉酒歌短歌，不妨兼有散花天。
適齋掛冠次韵·其一
作者：樓鑰
朝代：宋

致仕吾非不待年，禮經自合許求田。
祇圖徑取衣冠掛，不願更尋香火緣。
富貴鼎來先瞥地，是非衮處獨翩然。
鄮峰相對兩真隠，共仰元台與大天。
適齋掛冠次韵·其二
作者：樓鑰
朝代：宋

世事相牽無了期，平生待足是何時。
拋官不作九閽夢，納祿尚餘三徑資。
紫綬金章寧復戀，黄冠野服自相宜。
耳根贏得長清浄，理亂從今不用知。
適齋示池水大篇效元白體相答
作者：樓鑰
朝代：宋

適齋一片心，它人難與比。
少時發此念，樂施到莫齒。
婚姻成者衆，葬埋不知幾。
義氣追古人，仁風動桑梓。
利益及物物，方便形事事。
先正有此言，源流固有自。
外家有大池，清波照叢桂。
來者不問誰，小大聽盈器。
及其旱將涸，一雨復清泚。
我舅爲欣然，作詩自言志。
平生欲濟人，往往多割己。
向來俸可分，掛冠踰一紀。
心勤力不逮，不得盡如意。
安得有貲財，如此池中水。
來求則應之，吾心斯足矣。
長篇筆餘力，亹亹遂滿紙。
病足正僵卧，三誦爲之起。
韵險不容次，愚言不能止。
公曰汝答我，只用元白體。
公心與天通，言合孟軻氏。
菽粟如水火，此意豈不美。
黄金土同價，但恐無此理。
求水易足用，近止及鄰里。
上不過飲食，下亦止濯洗。
求財則無厭，來不問遠邇。
應者力已竭，求者殊未已。
有如一富翁，獨處百家市。
始焉逐什一，貧富本相濟。
餘波被四鄰，人情皆可喜。
久之責望重，爭訟隨謗毀。
不言理曲直，但謂富者鄙。
堯舜有至仁，猶病在博施。
所以漢劉德，其言有深旨。
富者民之怨，百萬輒散棄。
貧富各有分，取予尤不易。
生長在舅側，義事熟於耳。
頗亦知爲人，緩急力不計。
舅言出於仁，甥言裁以義。
二者若不同，同歸於一揆。
愛苟無差等，兼愛幾墨子。
豈惟道非中，安有力及此。
仁民與愛物，要自親親始。
郭熙秋山平遠用東坡韵
作者：樓鑰
朝代：宋

槐花忙過舉子閒，舊遊憶在夷門山。
玉堂會見郭熙畫，拂拭縑素塵埃間。
楚天極目江天遠，楓林渡頭秋思晚。
煙中一葉認扁舟，雨外數峰橫翠巘。
誰安客宦踰三霜，雲夢澤連襄漢陽。
平生獨不見寫本，慣飲山綠餐湖光。
老來思歸真日月，夢想林泉對華髮。
丹青安得此一流，畫我橫筇水中石。
鄭司法挽詞·其一
作者：樓鑰
朝代：宋

襟袍空無礙，精神老不衰。
家傳司業學，句逼簡齋詩。
荒瘠留陰德，平反有去思。
功名賫志沒，回施稱家兒。
鄭司法挽詞·其二
作者：樓鑰
朝代：宋

傾蓋歡如故，相從滄海隅。
方將理詩社，忽已閟泉途。
歸路孤飛旐，交情一束芻。
梅霖將客淚，淒澹灑平蕪。
鄭華文挽詞·其一
作者：樓鑰
朝代：宋

蚤擅春秋學，賢關第一流。
少公清澤國，贊府著神州。
試邑人交薦，還朝譽更優。
如何急流退，不使上瀛洲。
鄭華文挽詞·其三
作者：樓鑰
朝代：宋

兄弟忝同登，論交最有情。
頹波知勁節，徹底歎真清。
正爾尋姻好，胡然喪老成。
抱痾難執紼，揮涕望佳城。
鄭華文挽詞·其二
作者：樓鑰
朝代：宋

籍甚柯山政，兒童識貴溫。
歡謠聞魏闕，殊寵鎮吳門。
就養家傳子，休官澤及孫。
吾鄉耆舊傳，千載德彌尊。
酒邊戲作
作者：樓鑰
朝代：宋

未年六十已言歸，七十重來自覺癡。
未報君恩歸未許，樽前羞聽摸魚兒。
醉翁操
作者：樓鑰
朝代：宋

冷然。清圓。誰彈。向屋山。何言。清風至陰德之天。悠颺餘響嬋娟。方晝眠。迥立八風前。八音相宣知孰賢。有時悲壯，鏗若龍泉。有時幽杳，彷佛猿吟鶴怨。忽若巍巍山巔。蕩蕩幾如流川。聊將娛暮年。聽之身欲仙。絃索滿人間。未有逸韻如此弦。
醉翁操
作者：樓鑰
朝代：宋

茫茫。蒼蒼。青山繞、千頃波光。新秋露風荷吹香。悠颺心地け然，生清涼。古岸搖垂楊。時有白鷺飛來雙。隱君如在，鶴與翱翔。老仙何處，尚有流風未忘。琴與君兮宮商。酒與君兮杯觴。清歡殊未央。西山忽斜陽。欲去且徜徉。更將霜鬢臨滄浪。
醉題魚屏
作者：樓鑰
朝代：宋

五千買得見屏風，白魚相逐菰蒲中。
俊尾撥剌有生意，旁人未易分雌雄。
屏後諸孫更雍容，濈濈無數迷西東。
我雖非魚知魚樂，樂處未必魚知儂。
重陽
作者：樓鑰
朝代：宋

佳處逢佳節，寧辭望眼勞。
有樓皆眺遠，無日不登高。
野栗炊新秫，寒萸泛濁醪。
黄花何太晚，籬落上蕭騷。
重陽寄雪窗從叔
作者：樓鑰
朝代：宋

秋意未教籬菊知，不妨烏帽著風吹。
絕憐對酒君歸矣，更欲登高誰共之。
風雨滿城千里夢，茱萸綴席一年期。
君非俗物敗意者，莫爲催租便不詩。
重陽淳生日時年四十九矣
作者：樓鑰
朝代：宋

汝生四十九年春，猶記雙親喜得孫。
當慕知非過能寡，敢言學易道彌尊。
喜吾父子爲知己，頼爾詩書遂滿門。
但得團欒長似此，年年萸菊醉清樽。
金峨本老領優婆塞衆求寫選僧堂三大字示以數語
作者：樓鑰
朝代：宋

行者堂中選僧，衆僧堂中選佛。
人道是，我却不。
不如莫待僧伽梨，便與豎起脊梁骨。
大丈夫，休汩沒。
一粒爆起冷灰豆，十分鈍似遼天鶻。
赤脚踏透祖師關，神錐擊碎精靈窟。
君不見盧能只在碓坊前，解道本來無一物。
金峨漱石亭
作者：樓鑰
朝代：宋

溪聲真是廣長舌，歷劫談空聲不絕。
不知來自何處山，一意傾東忘萬折。
我欲漱石向水濱，無奈齒牙摇落頻。
夜半寒聲到客枕，只疑身是枕流人。
金蹄
作者：樓鑰
朝代：宋

金蹄垂耳小韓盧，飾以重鐶馴可呼。
誰擊冬青碧陰下，恍然如見擊梧圖。
錢文季少卿以蜀中織成山谷書廬山高爲壽次韵
作者：樓鑰
朝代：宋

七十衰翁年愈高，意氣銷盡湖海豪。
平生萬事不翅足，但欲乞身歸故巢。
幾番掛冠不容去，歸夢屢涉滄浪濤。
縱使不去豈能久，命如槁葉風將飄。
一陽來復值初度，方念吹棘心夭夭。
何期老友加記錄，乃爲衰朽親揮毫。
廬山高哉山谷字，蜀女織就新冰綃。
安得東歸抱四絕，雙鳬飛舄追王喬。
張圖痛飲信一快，更須傳寶留兒曹。
慶朝非遠却圖報，別當作頌齊崧高。
錢殿撰挽詞·其一
作者：樓鑰
朝代：宋

雋譽蜚庠校，孤忠動冕旒。
捄荒心欲折，憂國鬢先秋。
惠滿長江水，風清八詠樓。
禁途交一臂，人物等閑休。
錢殿撰挽詞·其二
作者：樓鑰
朝代：宋

枌社歸來晚，翛然得故吾。
哦詩頻刻燭，點易細研朱。
有淚悲連璧，無階奠束芻。
名門餘慶遠，丹穴看奇雛。
錢江陰挽詞·其一
作者：樓鑰
朝代：宋

庾嶺梅花暖，賢侯惠愛深。
精神雖滿腹，撫字亦勞心。
九轉竟難遇，二毛何遽侵。
傷哉東逝水，無復大江陰。
錢江陰挽詞·其二
作者：樓鑰
朝代：宋

客授向東歐，君爲郡督郵。
豈惟寮契篤，更喜吏才優。
每嘆頻年別，俄驚一夢休。
虞山渺何許，淚落不能收。
錢清王千里得王大令保母磚刻爲賦長句
作者：樓鑰
朝代：宋

書家千載稱蘭亭，蘭亭真蹟藏昭陵。
只今定本誇第一，貞觀臨寫鎸瑶瓊。
黄閍岡下得寶墨，古人燒磚堅於石。
大令親書保母銘，况是當時晉人刻。
磚雖破裂文多全，妙畫遠過蘭亭鎸。
其間曲水悲夫字，駸駸欲度驊騮前。
我家阿連縛虎手，更得退堂方外友。
王君系出三槐家，參坐會文真耐久。
田丁初來獻小硯，尋見津津若微溜。
細看背刻晉獻之，永和彷佛在旁右。
亟訪田家叩所從，始知墓崩隨意取。
大磚支牀得前段，掀倒浮屠全尾首。
字爲十行行十二，百十有七二字漏。
交螭方壺不復見，貞石摧藏松亦朽。
我得此碑喜不寐，摩挲三歎歎未有。
興寧甲子十四周，更閲三年仍乙丑。
若非洞曉未來數，安知八百餘年後。
坡翁應未見此志，金蟬之銘何絕類。
又知文章有暗合，智謀所見略相似。
二王遺蹤無所遺，誰知地下此段奇。
三君共爲成勝事，至寶呈露端有時。
越山盤屈獻與羲，付與耳孫世守之。
煩君更爲護幽竁，或恐意如猶有知。
錦鏡
作者：樓鑰
朝代：宋

兩溪赴壑若奔虬，此地端能截衆流。
三版放開千丈雪，一匳清徹四山秋。
幾年空自存公案，今日重新指路頭。
珍重老師成勝事，清名當與此山留。
長女淯歸夫家寄以小詩
作者：樓鑰
朝代：宋

胡笳未了遽成歸，婦職如何敢失期。
彈到佳聲重入塞，伯喈未免念文姬。
長生草
作者：樓鑰
朝代：宋

我方髫齔時，已復見茲草。
仲舅尉江陽，奉親顔色好。
窗門掛經冬，蛛絲罩輕縞。
意爲霜雪殘，白花乃明杲。
世間三友外，此有歲寒操。
年至十七八，童心如木槁。
隨時到柯山，逢人細訪考。
買之野人手，何須訪蓬島。
嘗爲伯氏壽，作詩頌難老。
經今五十年，得自江南道。
老我日就衰，歲月豈長保。
一笑哦子詩，猶將伴梨棗。
長生草
作者：樓鑰
朝代：宋

玻璃擢葉玉蟠根，千里提携寄海濱。
雨澤不霑仍自潤，土膏無著自長春。
歲寒秀色鎮依舊，日暖素英能一新。
我欲餌之求久視，恐君靈己不靈人。
閭丘醫視脈曰老人之脈如小春有感
作者：樓鑰
朝代：宋

老去光陰似小春，如何比得少年人。
君看桃李秋風後，縱有花開不是真。
阿虞試晬戲作
作者：樓鑰
朝代：宋

阿虞匍匐晬盤中，事事都拏要學翁。
最是傳家清白處，不將雙手向頑銅。
陪沈虞卿使君游錢園
作者：樓鑰
朝代：宋

休沐無官事，公庭且放衙。
城中尋勝地，道上引高牙。
潭府臨芳徑，東巖玩物華。
山林真敻絕，棟宇謝豪奢。
陶令親栽菊，秦侯晚種瓜。
裴公餘綠野，六一醉琅玡。
幽阪森三友，飛橋粲百花。
樹深藏曲折，谷險路谽谺。
道院羅星斗，禪房供釋迦。
鼇峰思御氣，畫舸想乘槎。
佳處城環雉，吟邊路遶蛇。
登山携翠袖，喝道屏銀檛。
井市花相映，湖陂柳半遮。
高歌驚野鳥，疊鼓亂鳴蛙。
陛級青珉滑，秋千綵旆斜。
叢篁穿嫩筍，芳草綻新葩。
靜憩方開宴，徐行更試茶。
僊醪斟瑪瑙，玉指奏琵琶。
清絕囂塵遠，蒼茫望眼賒。
詩情彌海嶠，飲興渺天涯。
賢尹民同樂，名郎子克家。
才高修月戶，筆妙補天媧。
揮麈風流勝，憑欄笑語誇。
追風慚款段，倚玉媿蒹葭。
逸韻迷春蝶，清歡接暮鴉。
舞茵收地錦，畫燭照籠紗。
耋稚欣相告，輿臺靖不譁。
微風朝趁馬，好雨夜隨車。
土脈興原隰，霖膏潤甲芽。
相將勸耕去，和氣滿桑麻。
陳君舉既亡汪文子携其所作春秋後傳及送行詩來次韵
作者：樓鑰
朝代：宋

名盛望尤備，枝披實亦繁。
無由究賢業，猶幸立斯言。
書在經逾顯，人亡道更尊。
九京如可作，與子共南轅。
陳天成用東坡趙清獻高齋詩韻賦適齋次韻
作者：樓鑰
朝代：宋

二公晚辭軒冕勞，兩齋莫辨適與高。
嘗登雲山仰清獻，平地著屋山周遭。
白頭日過適齋下，釣游尚想隨兒曹。
方從家舅與俱隠，野鶴誰能鳴九臯。
加我數年未納祿，解去簪紱甘同袍。
世間此事要識破，差處不可容一毫。
潁川尉僊賦長句，數寸之管煩君操。
欲追險韻繼坡老，詞鋒犀銳真吹毛。
舅家見詩勉續貂，長松相倚慙青蒿。
我本無復望祿仕，不應招我更由敖。
陳天成詩多和東坡韻茲因寄喜雨詩走筆謝之
作者：樓鑰
朝代：宋

一春垂垂困多雨，雖曰如膏反成苦。
自知潦後必成旱，果見晴天雨黄土。
連旬不雨已歎嗟，滌滌山川雲不吐。
未聞鵓鳩鳴屋角，但有蚊蠅爭振羽。
一梅無望望重梅，旱魃爲妖無術禦。
閒居憂國徯雲霓，夜夜三星正當戶。
君王側身歎凉德，雲漢之詩無媿古。
避殿減膳率以躬，己責縱囚真有補。
史君精禱盡誠意，千里歸心稱杜母。
四郊神物招螉蜒，所在疲氓加手撫。
風伯在今誠可訟，已聞石燕空中舞。
時時小雨慰人心，渴瓦流膏僅兒乳。
傳言望日當通濟，老巫已得靈神語。
霈然三日果應期，靡神不舉誰爲主。
河流頓已復舊痕，良苗喜見興南畝。
中宵愁念不成夢，摩挲便腹眠清午。
從今一飽便可望，坻京行見曾孫庾。
陳侯忽就舂容篇，徑遣長須入城府。
歎君健筆今已老，不草敕書招贊普。
坡翁相去已百年，時出新詩追步武。
陳夫人挽詞
作者：樓鑰
朝代：宋

作配知名士，周旋內則篇。
宜家兼四德，訓子見三遷。
就養榮方逮，歸寧病忽纏。
慶源流未已，佳兆得牛眠。
陳夫人挽詞·其一
作者：樓鑰
朝代：宋

族姓甲休陽，夫人懿範彰。
奇男已南省，快婿更東床。
珍錫人加嘆，佳城神所藏。
平生陰德在，餘慶尚難量。
陳夫人挽詞·其二
作者：樓鑰
朝代：宋

雅有幽閒操，來嬪清白家。
相夫全禮敬，見子致清華。
方享乘軒樂，俄興陟屺嗟。
誰將彤史紀，大筆爲雄誇。
陳崇道挽詞·其一
作者：樓鑰
朝代：宋

學造龜山藴，詩傳汝水餘。
于公足陰德，陶令竟閑居。
白業追蓮社，丹經授寢虛。
平生了無恨，善類勿欷歔。
陳崇道挽詞·其二
作者：樓鑰
朝代：宋

未第聲先振，纔官節已奇。
精誠與神合，隠行畏人知。
晚境終無玷，遺文尚可師。
功名齎志歿，回施稱家兒。
陳文恭公挽詞·其一
作者：樓鑰
朝代：宋

唐虞千載道重光，奕奕元臣任贊襄。
謝傅風流冠江左，晉公威譽比汾陽。
折衝曾不勞聲色，輔政惟先振紀綱。
天意高高誰可問，坐令邦國歎云亡。
陳文恭公挽詞·其三
作者：樓鑰
朝代：宋

輔贊藏諸用，庸人自擾之。
惟公知好靜，與物盡忘私。
德望儀群辟，威名憺遠夷。
傷心白雞夢，梁木有餘悲。
陳文恭公挽詞·其二
作者：樓鑰
朝代：宋

德量汪汪萬頃陂，直將去就佩安危。
干戈雖在相尋日，休沐宛如無事時。
奏罷未聞宮漏轉，歸來俄見哲人萎。
哀榮終始誰能及，百世旌忠頌德碑。
陳文恭公挽詞·其四
作者：樓鑰
朝代：宋

致主唐虞上，東山志不渝。
衮衣重入覲，胡騎敢長驅。
夢已商楹奠，朝猶漢殿趨。
哀榮極終始，何止渡江無。
陳文懿公挽詞·其一
作者：樓鑰
朝代：宋

衆口推文伯，何人識吏師。
義襟惟古有，心地只天知。
至死終無玷，平生本不欺。
在公亡可憾，猶恨哲人萎。
陳文懿公挽詞·其三
作者：樓鑰
朝代：宋

珍館徑歸鄞，人猶望秉鈞。
郵傳千里訃，哀動五州民。
躃踴森賢嗣，攀號感路人。
公乎不亡矣，衮衮看簪紳。
陳文懿公挽詞·其二
作者：樓鑰
朝代：宋

文最宜爲誥，尤能簡上心。
周旋鑾掖久，惆悵玉堂深。
去國身仍遠，還朝病已侵。
三山風引去，雲海竟沉沉。
陳文懿公挽詞·其五
作者：樓鑰
朝代：宋

一別屢經歲，歸舟已及門。
方期情話悅，空訝語音存。
善行傳千載，蕪詞媿九原。
傷心歌楚些，無地可招魂。
陳文懿公挽詞·其四
作者：樓鑰
朝代：宋

宅相惟公久，伊余忝後塵。
十年追桂籍，兩禁踵詞臣。
接武參吾舅，承顔奉老親。
幸成三學士，何意失斯人。
陳留柏
作者：樓鑰
朝代：宋

驛門深閉柏參天，月可中庭夜影圓。
人靜好風喧客枕，坐令歸夢到林泉。
陳祕撰挽詞·其一
作者：樓鑰
朝代：宋

陳氏多名德，茲來慕典刑。
宮端驚宿草，冷撰又泉扃。
自古有遺直，祇今誰獨醒。
蒼蒼何可問，耆舊日彫零。
陳祕撰挽詞·其二
作者：樓鑰
朝代：宋

跬步不忘孝，掇皮皆是真。
移忠思致主，務實見臨民。
三諫言猶炳，平生迹遽陳。
清風凜衰俗，自足盪秋旻。
陳表道惠米纜
作者：樓鑰
朝代：宋

平生所嗜惟湯餠，下箸輒空真雋永。
年來風痹忌觸口，厭聞來力敕正整。
江西誰將米作纜，捲送銀絲光可鑑。
仙禾爲餠亞來牟，細剪暴乾供健啗。
如來螺髻一毛拔，卷然如蠆都人髮。
新絃未上尚盤盤，獨繭長繰猶軋軋。
旴江珍品推南豐，荷君來歸携來東。
知君正直如羔羊，貽我素絲踰五總。
仙禾本出從嘉穀，色味俱同無餠毒。
鼎深熟煮葱豉香，大美元年加臠肉。
有時飯素芼以虀，饞口屬饜味更奇。
束晳一賦不及此，爲君却作補亡詩。
陳順之靈壁石硯山
作者：樓鑰
朝代：宋

名畫法書環四壁，中有米家真寶石。
羣峯森聳外澗流，他物雖奇敢爭席。
舊屬半山老僊人，佛印乞之如乞鄰。
阿章有力負之走，一時攘取成紛綸。
此石天然非琢磨，是時有水生巖阿。
至今研池尚餘潤，歲月既久惜不多。
幾年徒見士夫說，一旦喜看形偃月。
傍連玉立兩於菟，主人照映冰壺澈。
陳侯之富可敵國，會有寶光驚四塞。
呼童吸盡研中水，更爲輕翻玩奇刻。
不堪回首江南李，空唱多愁似春水。
不如此石千載傳，玉砌雕欄等糠粃。
寶晉得之真不易，身後寧知亦輕棄。
只今傳玩知幾人，當日瑣窗空自祕。
端歙爭名南北部，勿向雷門揚布鼓。
相臺渴瓦更不須，祇合觚稜蔭風雨。
陸參議挽詞·其一
作者：樓鑰
朝代：宋

中外衣冠盛，流傳識後凋。
聲名三語掾，身世半僧寮。
寶晉書尤逸，坡仙隠可招。
梅溪殘月墮，蕪沒舊風標。
陸參議挽詞·其二
作者：樓鑰
朝代：宋

飾吏先儒雅，低徊五十霜。
萑蒲掃韶石，桑柘滿黄岡。
知己平津老，傳家刪定郎。
八龍無半在，風雨夜侵床。
陸宣城挽詞
作者：樓鑰
朝代：宋

奕世承家學，諸公薦吏能。
政傳花縣美，心與練江澄。
易簀去何遠，攀轅悲不勝。
傷哉嬴博葬，淚盡老延陵。
陸提刑挽詞·其一
作者：樓鑰
朝代：宋

數馬謙恭甚，揮犀色笑溫。
風流士龍裔，文采左丞孫。
晚幸成三徑，身胡遽九原。
素欽仁者勇，大獄竟平反。
陸提刑挽詞·其二
作者：樓鑰
朝代：宋

早歲擅詞場，夷途列鴈行。
一麾分楚甸，雙節照江鄉。
蓮社容寒晚，葭莩接老蒼。
八旬俱已矣，回首倍淒涼。
陸郎中挽詞·其一
作者：樓鑰
朝代：宋

壯歲聯雙捷，衰年困百罹。
肉身心佛子，霜髮貌嬰兒。
萬事幾樽酒，百年千首詩。
浮生成夢覺，吾道竟何之。
陸郎中挽詞·其二
作者：樓鑰
朝代：宋

從弟忝東床，相從二十霜。
人琴一何苦，冰玉兩俱傷。
別久成今昔，歸來失老蒼。
稽陰終反葬，西望倍淒涼。
隠清
作者：樓鑰
朝代：宋

右軍訪文君，遁迹入深竹。
我來尋歔歈，人亡但空谷。
靈龜闖澄潭，華宇對飛瀑。
若人今何之，尚想舊茅屋。
吾聞古君子，千載守孤獨。
楚些不可招，懷哉愴喬木。
隠潭
作者：樓鑰
朝代：宋

靈潭深入白雲堆，带雨春雲爲我開。
乳石半空渾欲墮，瀑泉千尺正中來。
兩軍酣戰鼓鼙急，一雨生寒霹靂催。
中有卧龍君勿狎，有時平地起風雷。
雙峰二偈·其一
作者：樓鑰
朝代：宋

莫把資深兩處尋，此心心外更無心。
道人欲問資深話，自得元無古與今。
雙峰二偈·其二
作者：樓鑰
朝代：宋

道非身外亦非中，左右逢原作麽逢。
遶寺尋山無好處，不知門外有雙峰。
雪
作者：樓鑰
朝代：宋

丙午九月才入冬，晦日忽驚雪墮空。
傳聞都城更復早，萬官入賀明光宮。
自從開霽更不雨，和氣直似青春濃。
斗柄插子日丁卯，夜煽裂缺鞭雷公。
從以震霆至三四，驚破蟄戶紛昆蟲。
寧知玄冥全未究，翻手作雲千里同。
暗窗初聽灑珠雹，巽二滕六方施工。
一日喜見瓦溝積，忍寒待伴炯不融。
二日三日遂盈尺，膏潤四海恩無窮。
古來詩人詠不盡，巧思橫出昌黎翁。
少時奮筆不肯已，老矣袖手便疎慵。
兒曹作戲記昨夢，舞狻獰踞金雙瞳。
誰人苦欲撩詩思，更作玉山高數峯。
移將劉叉兩冰柱，輝映愈覺清心胸。
見之躍躍忽技癢，起呵凍筆尋詩筒。
開門一看天宇闊，素蜺百萬翻長風。
瓊樓玉宇滿妙界，千林寶樹春玲瓏。
恨無高臺三百尺，縱觀萬象凌空濛。
固知幻景有變滅，一時如入崑閬中。
僊家俄頃閲塵劫，安知此際非神功。
賸喜年來米價賤，便欲扶犂隨老農。
牆頭濁醪走來過，相與痛飲歌年豐。
雪中簡林景思劉振之
作者：樓鑰
朝代：宋

驟寒忽變雪花飛，抱膝長吟況可知。
襆被可能來過我，忍寒相與話新詩。
雪中迎駕
作者：樓鑰
朝代：宋

都人久不望威顔，驚喜鳴鞘風雪間。
萬井歡聲迎曉仗，九天和氣下人寰。
龍樓笑啟瑶池宴，鵷序欣趨玉笋班。
道上峰頭皆見日，絕勝銜燭照崑山。
雪竇道中
作者：樓鑰
朝代：宋

城居久矣厭塵勞，來訪名山寫鬰陶。
客路行隨流水遠，征人與坐白雲高。
千林舞翠吹蓬鬢，二麥摇青照紵袍。
努力共登天尺五，要看飛雪噴雲濤。
雲巖
作者：樓鑰
朝代：宋

但見雲生谷，初無石似巖。
得名非舊觀，買地作精藍。
境勝環修竹，門深擁翠杉。
禪林自家處，莫問後三三。
靈光
作者：樓鑰
朝代：宋

魯邦宮殿久蕪荒，惟有靈光最久長。
身似靈光終變滅，巋然別有一靈光。
靈壁道中
作者：樓鑰
朝代：宋

古汴微流絕，餘民尚孑遺。
高丘祠漢祖，荒草葬虞姬。
垓下空陳迹，鴻溝愴近時。
膏腴滿荆棘，傷甚黍離離。
靈壁道傍怪石
作者：樓鑰
朝代：宋

飽聞茲山産奇石，東南寶之如尺璧。
誰知狼藉亂如麻，往往嵌空類鑱刻。
長安東風萬歲山，搜抉珍怪窮人間。
汴流一舸載數輩，徑上艮嶽增孱顔。
當時巧匠斲山骨，寘之河干高突兀。
干戈動地胡塵飛，坐使奇材成棄物。
君不見黄金橫带號神運，不數臺城拜三品。
只今零落荒草中，萬古淒涼有遺恨。
木人漂漂不如土，坐閲興亡知幾許。
行人沉嘆馬不前，石雖不言恐能語。
靈峰
作者：樓鑰
朝代：宋

老筇扶我轉林丘，直到僧房最上頭。
地擁雙峰遮勝境，天分半石閟靈湫。
空中大士澹相對，山罅清泉空自流。
人謂石崖宜置我，不知來此有緣不。
靈芝寺
作者：樓鑰
朝代：宋

送客靈芝寺，恁闌山有無。
自從朝北闕，始得見西湖。
煙外移輕槳，波間浴野鳬。
清寒不可駐，回首又神都。
青林
作者：樓鑰
朝代：宋

郡齋偶休沐，驅車出西城。
依依山水佳，蕭蕭松柏聲。
雪餘春意動，新綠生坳泓。
行行到青林，老眼增雙明。
主人喜客來，倒屣欣逢迎。
幽居迹甚遐，健筆詩方鳴。
回首幾年別，千里摇心旌。
相見又睽隔，此意猶未平。
不如造齋閤，四座酒重傾。
風流陶彭澤，骯髒阮步兵。
看劍引三尺，論文驅六丁。
綠野秀橫檻，山寺傍連甍。
石罅幽泉溢，脚底輕雲生。
詩盟忝予會，弈道從君爭。
哦詩谷禽應，列炬林鴉驚。
清歡未云足，累句忽已成。
環坐粲十眉，舉酒酬三英。
滿壁灑醉墨，歸夢含餘清。
我方媿此集，君欲尋前盟。
吏鞅方縛我，秋風爲君行。
頃游龍井得一聯王伯齊同兒輩游因足成之
作者：樓鑰
朝代：宋

路入風篁上翠微，老龍蟠井四山圍。
水真綠浄不可唾，魚若空行無所依。
勝處雖多終莫及，舊游誰在事皆非。
祇今匏繫何由到，徒羨聯鑣带月歸。
題壽居仁獨說圖
作者：樓鑰
朝代：宋

向來八萬四千偈，舌端辯才若翻水。
山空月落說向誰，不如出口入吾耳。
當時受者亡是公，烏有先生子虛子。
我却曾見語錄來，祇有空空數張紙。
題天竺珪老復菴
作者：樓鑰
朝代：宋

路從天竺更微南，衲子邀余過復菴。
八法照人瞻睿藻，一峰當戶擁晴嵐。
奇爻初動玩羲畫，萬物竝觀師老聃。
六用不成均此理，楞嚴容我爲同參。
題太乙宮武林山贈易高士
作者：樓鑰
朝代：宋

易居求賦武林山，日困塵勞無暫閒。
我求掛冠欲歸去，念此詩債須當還。
武林山出武林水，靈隠後山無乃是。
此山亦復用此名，細考其來真有以。
天目兩乳到錢塘，一山環湖萬龍翔。
扶輿磅礴擁王氣，皇居壯麗環宮牆。
湖陰一峰如怒猊，勢臨城北尤瑰奇。
吳越大作緇黄廬，爲穿百井以厭之。
從來有龍必有珠，此雖培塿千山餘。
中興南渡爲行都，崇列原廟太乙廬。
曾因祀事來登眺，闤闠塵中有圜嶠。
薰風時來洗袢暑，綠樹陰陰隠殘照。
我得暫來猶醒心，羨君清福住年深。
長安信美非吾土，倦翼惟思歸故林。
題孟東野聽琴圖因次其韻
作者：樓鑰
朝代：宋

誰歟住前谿，夜深以琴鳴。
天高顥氣肅，月斜映疎星。
橡林助蕭瑟，泉聲激琮琤。
彈者人定佳，能使東野聽。
束带不立朝，遥夜甘空庭。
龍眠發妙思，神交窮杳冥。
不見彈琴人，畫出琴外聲。
郊寒凜如對，作詩太瘦生。
恨不從之游，撫卷空含情。
題孫谷橋墦間圖·其一
作者：樓鑰
朝代：宋

墦間不足又之他，猶自施施驕室家。
齊國一人如許爾，寧知後日事如麻。
題孫谷橋墦間圖·其二
作者：樓鑰
朝代：宋

因知義利本殊途，莫笑墦間乞祭徒。
正使往來多顯者，此中尤要著工夫。
題宏老空谷
作者：樓鑰
朝代：宋

君看空谷自然空，聲有洪纖應則同。
正爲中虛聲自應，莫將應處做神通。
題家藏二畫·二虎
作者：樓鑰
朝代：宋

一虎弭耳行，一虎立而顧。
猛鷙乃天資，亦爾相媚嫵。
媚嫵尚眈眈，况復逢其怒。
吾聞宣城包，今古稱獨步。
投老筆愈精，利牙爪可怖。
方其欲畫時，閉戶張絹素。
磨墨備丹彩，飲酒至斗許。
解衣恣盤礴，手足平地踞。
顧眄或騰拏，窺之真是虎。
捉筆一揮成，神全威不露。
此其真是歟，爲我振蓬戶。
藜藿將不採，何止讋狐兔。
題家藏二畫·二龍
作者：樓鑰
朝代：宋

老龍卧海沙，覺來未欠伸。
珠光發海底，闖然目有神。
畫龍不畫全，必雜煙與雲。
此龍未嘗動，具見爪與鱗。
一龍望見之，爭心生怒嗔。
奮迅勇欲前，便爾雲滿身。
不知出誰筆，定非塵中人。
若非親見之，何由寫其真。
雲濤方洶湧，恍若渺無津。
爲霖會有時，正爾良苦辛。
乃知青雲高，不如寂寞濱。
深虞或飛去，十襲聊自珍。
題少潜兄得閑·其一
作者：樓鑰
朝代：宋

亭下水吞空，輕舟處處通。
閑情誰得似，逸興更何窮。
詩社率相過，醉鄉時一中。
我家元不遠，只在小橋東。
題少潜兄得閑·其二
作者：樓鑰
朝代：宋

平日君多暇，如今我亦閑。
人歸真得地，吏隠勝居山。
煙浪一千頃，茅簷三四間。
天寒倚修竹，空翠濕欹鬟。
題尤延之給事所藏葛仙翁徙居圖
作者：樓鑰
朝代：宋

莫言家具少于車，藥裹衣囊自有餘。
老婦親携三稚子，仙翁獨玩一篇書。
羊牛相與趨新築，雞犬無因戀故廬。
到處山頭有丹井，不知如此幾遷居。
題徐聖可知縣所藏楊補之二畫·其一
作者：樓鑰
朝代：宋

誰種疎梅古岸頭，推蓬瞥見倍清幽。
君看竹外一枝好，真有江南萬斛愁。
題徐聖可知縣所藏楊補之二畫·其二
作者：樓鑰
朝代：宋

梅花屢見筆如神，松竹寧知更逼真。
百卉千華皆面友，歲寒祇見此三人。
題從子浹娛親
作者：樓鑰
朝代：宋

阿戎築屋爲娛親，野草閑花日日新。
我奉版輿來舉酒，祈君親壽似夫人。
題惠崇著色四時景物
作者：樓鑰
朝代：宋

舊說惠崇真畫師，生綃四幅見天機。
鷺翻桃岸韶光嫵，鵝漾蓮塘暑氣微。
風勁賓鴻霜始肅，寒欺花鴨雪初飛。
分明知是丹青卷，仍欲沙頭喚渡歸。
題施武子所藏老融二牛圖·其一
作者：樓鑰
朝代：宋

佳哉淡墨掃人牛，一笛橫風各自由。
平日深知焉用稼，如今但欲老西疇。
題施武子所藏老融二牛圖·其二
作者：樓鑰
朝代：宋

烏犍離立意逶遲，鞭策俱忘取次歸。
騃犢跳風仍却顧，老融於此露天機。
題施武子所藏醉白堂記
作者：樓鑰
朝代：宋

堂名醉白尚存不，詞翰輝光射兩眸。
天下曾除蘇氏學，禁中却有太清樓。
舊碑於世已難見，真蹟惟君乃得收。
感歎不堪衰淚落，林慮山下水空流。
題林宗魯校書所藏宣和御畫
作者：樓鑰
朝代：宋

周公多藝孔多能，徽廟才高更倍增。
除却萬機都不會，至今遺老話昭陵。
題林氏香嚴庵
作者：樓鑰
朝代：宋

緩步尋佳處，林深路欲迷。
偃松披數畝，立竹漱三谿。
瀹茗憑山檻，呼燈照石梯。
輕輿空翠濕，投暝喜幽棲。
題桃源王少卿占山亭
作者：樓鑰
朝代：宋

納納乾坤一草亭，西山盡見若秋屏。
霜餘遠水呈天碧，雨過遥空現帝青。
逸叟真成陶令隠，高懷長似屈原醒。
肯堂固頼賢孫子，精爽猶疑尚有靈。
題楊子元琪所藏東坡古木
作者：樓鑰
朝代：宋

東坡筆端游戲，槎牙老氣橫秋。
笑揖退廉博士，信酷似文湖州。
題汪季路侍郎所藏吳道子天龍八部
作者：樓鑰
朝代：宋

妙絕天龍八部圖，細看真不失錙銖。
聲名自足高千古，題品尤難遇二蘇。
旌旆冕旒猶可想，鬼神人物亦何殊。
君看坐位蘭亭草，費盡工夫學得無。
題汪季路太傅所藏龍眠陽關圖·其一
作者：樓鑰
朝代：宋

離觴別泪爲君傾，行李匆匆欲問程。
不用陽關尋舊曲，圖中端有斷腸聲。
題汪季路太傅所藏龍眠陽關圖·其二
作者：樓鑰
朝代：宋

畫出陽關古別離，蕭疎柳質不勝悲。
行人顧歎離人泣，柳下漁翁總不知。
題汪季路家藏吳彩鸞唐韵後
作者：樓鑰
朝代：宋

舊說僊人吳彩鸞，日書切韵歸毫端。
不應神速有如此，令人至今疑稗官。
相傳此事三百載，誰知真蹟儼然在。
筆精墨妙信入神，間以朱丹倍晶彩。
法言初爲此韵時，賸裒文字覺後知。
寧知遂經謫僊手，諱字曾闕民與基。
經生矻矻盡精力，摩以歲月或可得。
動翰如飛猶恐遲，一日一揮出心畫。
神僊之說云渺茫，僊凡配耦尤荒唐。
蕭史弄玉乘鳳去，藍田空說容裴航。
文簫之遇真是否，豈比虛名傳不朽。
五篇歷歷爲全書，始信傳聞是真有。
當時所直才五緡，于今千金價未均。
十年蓋有數百本，未知幾本傳今人。
惜哉字畫太纖細，後日傳之知幾歲。
祇今已有字不全，欲鎸翠珉固非易。
我踰七十方見之，暫借一觀聊自怡。
平生願見心便足，何必更謀身後爲。
題汪季路尚書所藏米元暉湖山瑞雪圖
作者：樓鑰
朝代：宋

筆力誰能似虎兒，思陵親爲御珍題。
小臣不識湖山好，但欲扁舟泛剡谿。
題汪季路尚書所藏米元暉蔣山出雲
作者：樓鑰
朝代：宋

龍盤往昔名鍾山，雲起從龍意自閑。
膚寸須臾成戴帽，坐看膏雨滿人間。
題汪宏甫三馬圖
作者：樓鑰
朝代：宋

玉花流雲照夜白，開元尚想行天街。
韓李鄭君俱已矣，健筆誰能如順齋。
題申之寄示春郊畫軸
作者：樓鑰
朝代：宋

郊原膴膴春意足，細草淒迷芳樹綠。
鴈鶩無數泛陂塘，羊牛相與隨芻牧。
幾年不泛浙西船，恍如蘇臺俯平川。
閑人憂國無他策，但願好雨成豐年。
題羅春伯所藏脩禊序
作者：樓鑰
朝代：宋

東游登會稽，祇見蘭亭不見碑。
北過中山府，欲訪此碑不知處。
閒從故家看墨本，如此二者絕難遇。
曾經耶律氈裹去，至今胡虜猶知慕。
時將一二餽膚使，持歸往往快先覩。
未知玉石真在否，要比江南終近古。
他日縛取呼韓作編戶，勒銘歸來過定武。
只問君王乞此碑，打向人間莫論數。
題老融歸牛圖
作者：樓鑰
朝代：宋

薄宦六年辭故山，故山祇在夢魂間。
簪紳何苦自纏縛，却羨歸牛自在閒。
題老融畫彌勒
作者：樓鑰
朝代：宋

乘風欲去東南，回頭此意誰參。
當時蹉過足庵，却來攻媿同龕。
題老融畫牛溪煙雨
作者：樓鑰
朝代：宋

暝煙吹雨冥冥，兩牛半渡深清。
京塵久污巾履，頗思歸濯吾纓。
題范寬秋山小景
作者：樓鑰
朝代：宋

山高最難圖，意足不待大。
尺楮眇千里，長江浸橫翠。
畫家雜雲煙，戃怳徒意會。
苟或森三尺，便若俗子對。
此畫格律嚴，興寄獨超邁。
洗眼映窗明，妙處乃不昧。
流泉見原委，著屋分向背。
推車度危橋，指路向關隘。
輕舟最渺茫，浦嶼如有待。
山稜瘦露骨，汀洲橫若带。
木葉黄欲脫，秋容儼然在。
霜餘無片雲，歷歷數沙界。
搜尋目力疲，欲賦無可柰。
近山才四寸，萬象紛納芥。
欲識無窮意，聳翠更天外。
題董亨道八景圖
作者：樓鑰
朝代：宋

錢塘怒濤天下無，誰將尺紙爲新圖。
賀家湖上如鏡浄，屢向烟波逢釣徒。
彩虹橫卧吳淞上，洞庭一螺浮具區。
亦曾泛舟彭蠡湖，插立千劍名大孤。
廬山高哉不得到，歷歷五老聯香爐。
上鍾下鍾夾湖口，半江清濁涇渭如。
多景雄據金焦間，夕陽微照海門山。
其餘知名不知處，赤壁但歌前後賦。
江漢至鄂始合流，黄鶴樓前鸚鵡洲。
瀟湘見說青如染，道林岳麓橫清秋。
我欲遠遊嗟暮齒，蝶夢翩翩漫千里。
但欲絕江尋越山，歸老故山吾已矣。
題蘿月上人送鴻小樓
作者：樓鑰
朝代：宋

雨洗春山空翠新，登樓不見送鴻人。
薜蘿清夜月依舊，無復新詩泣鬼神。
題賀監李謫仙二像·其一
作者：樓鑰
朝代：宋

不有風流賀季真，更誰能識謫仙人。
金龜換酒今何在，相對畫圖如有神。
題賀監李謫仙二像·其二
作者：樓鑰
朝代：宋

斗酒澆詩動百篇，鑑湖牛渚兩俱仙。
早知今日猶相對，不向稽山回酒船。
題趙尊道渥洼圖
作者：樓鑰
朝代：宋

良馬六十有四蹄，騰驤進止紛不齊。
權奇倜儻多不覊，亦有顧影成驕嘶。
或行或涉更相顧，交頸相靡若相語。
畫出老杜沙苑行，將軍弟子早有聲。
中間名種雞群鶴，無復瘦瘡烏暮啄。
當時玉花可媒龍，後日去盡鳥呼風。
開元四十萬匹馬，俯仰興亡空見畫。
龍眠妙手欲希韓，莫遣鐵面關西看。
題趙睎遠二畫·其一
作者：樓鑰
朝代：宋

藻翻數尾已如生，妙絕魚兒作隊行。
不是深知濠上趣，未應筆底得縱橫。
題趙睎遠二畫·其二
作者：樓鑰
朝代：宋

窗前驚見一枝斜，照眼英英十數花。
千載簡齋僊去後，何人更著好詩誇。
題郭恕先雪霽江行圖
作者：樓鑰
朝代：宋

妙絕丹青郭恕先，幻成雪霽大江船。
沿流更飽輕帆舉，上水仍勞百丈牽。
捩柂長年渾欲動，褰帷佳客若將僊。
侍親曾泛滄浪月，猶記蘭成射策年。
題陳簡齋寄夫人書
作者：樓鑰
朝代：宋

行書滿紙遺君文，可見閨門敬若賓。
應與少文能協趣，定因元亮遂忘貧。
題陸放翁詩卷
作者：樓鑰
朝代：宋

妙畫初驚渴驥奔，新詩熟讀歎微言。
四明知我豈相屬，一水思君誰與論。
茶竈筆牀懷甫里，青鞋布襪想雲門。
何當一棹訪深雪，夜語同傾老瓦盆。
題韓氏所藏元祐選尚詔草
作者：樓鑰
朝代：宋

禁臠當年選尚初，難兄辭寵意何如。
裕陵遺旨知難改，元祐湛恩信有餘。
今日猶存卯君筆，向來誰造粉昆書。
韓門世寶宜無墜，史有遺文尚取諸。
題高麗行看子
作者：樓鑰
朝代：宋

竹批雙耳風入蹄，霜鬣剪作三花齊。
相隨西去皆良種，撼首勢竄迎風嘶。
丹青不減陸與顧，麗人傳來譯通語。
裝爲橫軸看且行，云是韓幹非虛聲。
圉人乘馬如乘鶴，人馬相諳同呼啄。
中有二匹真游龍，爬梳迥立綠楊風。
賈胡携金贖此馬，亟呼工人臨舊畫。
我詩無分到三韓，寫向新圖時自看。
題龍眠畫西域聖僧
作者：樓鑰
朝代：宋

放兩不借疊雙足，自在在心機在目。
默然深入不二門，不知師唱誰家曲。
題龍眠畫騎射拖毬戲
作者：樓鑰
朝代：宋

綠楊幾枝插平沙，柔梢裊裊隨風斜。
紅綃去地不及尺，錦袍壯士斫鬃射。
橫磨箭鋒滿分靶，一箭正截紅綃下。
前騎長纓拖繡毬，後騎射中如星流。
繡毬飛䃂最難射，十中三四稱爲優。
元豐策士集英殿，金門應奉人方倦。
日長因過衛士班，飛騎如雲人馬健。
駕幸寶津知有日，窮景馳驅欣縱觀。
龍眠胸中空萬馬，駭目洞心千萬變。
追圖大槩寫當時，至今想象如親見。
靜中似有叱咤聲，墨淡猶疑錦繡眩。
閑窗撫卷三太息，五紀胡塵暗畿甸。
安得士馬有如此，長驅爲决單于戰。
顔侍郎挽詞·其一
作者：樓鑰
朝代：宋

宴坐勿菴上，睎顔亦是顔。
平心真似水，立說信如山。
屢擁皇華節，盍登清禁班。
始終無玷闕，風裁許誰攀。
顔侍郎挽詞·其三
作者：樓鑰
朝代：宋

贅倅丹丘日，眼看康濟泉。
同朝叨奬予，侍坐得周旋。
妙畫多傳寶，遺文合細編。
典刑今已矣，西望涕潸然。
顔侍郎挽詞·其二
作者：樓鑰
朝代：宋

祿養嗟無及，朝朝飯一僧。
移忠躬蹇蹇，錫類日烝烝。
賦政優吳郡，知賢仰阜陵。
清忠與公恕，餘慶啟昆仍。
顧養直挽詞·其一
作者：樓鑰
朝代：宋

萬頃東湖下，曾門起大家。
子孫昌世業，文字作生涯。
堂後萱猶樹，庭中桂欲華。
惜哉時不待，誰忍送悲笳。
顧養直挽詞·其二
作者：樓鑰
朝代：宋

舊向君家去，宜齋屢舉觴。
人哀誦諸顧，里不見他楊。
身世驚春暮，湖山愴夕陽。
園林未成趣，鷗鷺亦淒涼。
風琴
作者：樓鑰
朝代：宋

淵明有琴本無絃，白傅偏喜聽人彈。
不如空中風度曲，隨風往來聲斷續。
非宮非商從君聽，不中律呂無虧成。
大如角韻來孤城，細似蚓竅蒼蠅聲。
華亭夜鶴圓吭清，顫動長引寒蟬鳴。
或疑鳳咮叫霄漢，又恐僊佩雲中行。
使其似曲無別調，安得自在聲泠泠。
蛙喧尚謂勝鼓吹，牛鳴猶以黄鍾稱。
絲不如竹亦漫語，頼此七竅俱瓏玲。
幽人院靜新涼生，八風不問來縱橫。
短簟六尺午睡足，彷彿神來傳廣陵。
飛泉漱鳴玉詩
作者：樓鑰
朝代：宋

翠巘幽深處，飛泉觸石鳴。
跳珠不勝亂，漱玉有餘清。
水落千尋險，風傳萬壑聲。
玲瓏鏗璧韵，激濺破瓊英。
漢水思遺珮，滄浪想濯纓。
何須韓吏部，聯句賦琮琤。
餞李君亮著作守眉山分韻得翠字
作者：樓鑰
朝代：宋

天下大峨山，雄秀盤厚地。
山雖不在眉，所在擁空翠。
矯矯三蘇公，挹此淑靈氣。
文章垂日星，照映蓋一世。
李侯起廣漢，射策叩丹陛。
褎然出群英，東南藹名字。
來上著作庭，行入甘泉侍。
胡爲把一麾，西歸尋藥市。
吾聞此州俗，秉法更陳義。
厚德坐鎮之，近古翻易治。
君家義槩堂，活人百萬計。
老親懷故山，色養謹承志。
還家萬里餘，赴鎮夕可至。
不作題柱驕，豈有晝繡意。
班班老萊衣，人間真樂事。
忠孝無兩心，出處固一致。
他日上思君，命駕當不俟。
此別諒非久，毋庸摻征袂。
馮公嶺
作者：樓鑰
朝代：宋

百級山田带雨耕，驅牛扶耒半空行。
不如身倚市門者，飽食豐衣過一生。
高端叔挽詞·其一
作者：樓鑰
朝代：宋

百氏極旁搜，潜心老不休。
鄰光時自照，簞食孰堪憂。
弟子多藍綬，先生竟白頭。
淒涼數間屋，知我獨春秋。
高端叔挽詞·其三
作者：樓鑰
朝代：宋

滿卷變離騷，歐公一素袍。
豈惟將厚意，要使丐殘膏。
宿草成千古，生芻爲一號。
雖無韓子誄，貞曜本來高。
高端叔挽詞·其二
作者：樓鑰
朝代：宋

鐵石賦梅花，閑情白玉瑕。
兩公終磊落，千載敢諠譁。
清節成瑰偉，浮詞尚蘗芽。
君看死生際，不見一毫差。
魏監丞挽詞
作者：樓鑰
朝代：宋

元老餘風烈，優游挹美官。
朝行喜銀艾，鄰好許金蘭。
醫謾肱三折，生惟指一彈。
難兄秋夜感，風雨舊盟寒。
魏郎中挽詞
作者：樓鑰
朝代：宋

相公鍾鼎蔽詩聲，鯉也聞詩蚤得名。
高隠碧谿心更遠，今游湘浦句尤清。
握蘭未足酬吾志，攬轡寧知老此行。
今日哭君誰最切，山房門下老門生。
魚計亭
作者：樓鑰
朝代：宋

平生信天公，頹然不作計。
顧我雖非魚，想見亦相似。
潛深本其性，魚亦非有意。
浮陽或在渚，不能終自祕。
或爲饑所驅，危機在香餌。
輕絲引纖鉤，性命困刀几。
魚以味得烹，我以名自累。
安得兩相忘，容我從此逝。
魯少卿挽詞·其一
作者：樓鑰
朝代：宋

棣萼儀鴛綴，翛然兩鬢斑。
時清嗟歲晚，游倦得身閑。
人在羲皇上，經傳伯仲間。
桂枝芳未已，何止倍燕山。
魯少卿挽詞·其二
作者：樓鑰
朝代：宋

前輩風流泯，靈光獨巋然。
指囷推甲族，跪履記丁年。
有子傷埋璧，惟翁亦蛻蟬。
功名雖已矣，千載尚遺編。
鮑清卿病目不赴竹院之集詩寄坐客次韻
作者：樓鑰
朝代：宋

鮑侯年少老文學，藝苑優游富耕穫。
胸中涵養自成趣，妙處正恐兒輩覺。
我慙門巷非尺五，字欲問奇誰與榷。
開樽竹院望同醉，遮眼腦脂何太虐。
團圞十客踏雨來，相從不負東風約。
投壺雅歌了無恨，祇恨車公一前却。
海棠春深照眼明，風物融融悟非昨。
從教雨洗烟脂淡，小摘何妨供把握。
夜闌燒燭照春睡，靚粧如在結綺閣。
牆頭西望爛蜀錦，嫣然一笑無聲樂。
飛紅點地綉作茵，正須席地天爲幕。
要知富貴出天姿，艷杏夭桃何足錄。
主人小築真好事，肯學區區專一壑。
洞門不鎖要客來，笑君大似羊公鶴。
雨餘珠淚色慘悽，一顧正嫌無伯樂。
忽驚新詩來叩門，妙語天然不煩琢。
坐中傳觀字欲漫，我豎降幡甘面縛。
清明已過雨不休，雲霧猶屯四山脚。
揩摩病目不應遲，及此紅英半零落。
枝頭尚有未開花，縱已離披亦何惡。
知君既負西岑游，可使一春終落寞。
會須來此共賦之，正要重聞誦新作。
鮑潮州挽詞·其一
作者：樓鑰
朝代：宋

三試皆前列，一官何後時。
低佪廣文舍，齟齬使君麾。
遇事有如燭，衛生寧及葵。
舊游成隔世，流涕讀新碑。
鮑潮州挽詞·其二
作者：樓鑰
朝代：宋

客授壬辰歲，巍科盛永嘉。
芹宮屢揮麈，竹院幾烹茶。
假守深交誼，清談及道家。
猶懷郡齋晚，群雀噪簷蛇。
鯤化爲鵬詩
作者：樓鑰
朝代：宋

鯤大幾千里，揚鬐氣日增。
一時俄化羽，萬古記爲鵬。
鱗族疇能比，龍門不足登。
天池將轉徙，雲翼快飛騰。
怪矣齊諧志，壯哉莊叟稱。
鳶飛與魚躍，曾不事誇矜。
鹿伯可郎中園池雜詠·三友徑
作者：樓鑰
朝代：宋

公是端人友必端，世情冷暖不相干。
雖云門外可羅雀，三益還能耐歲寒。
鹿伯可郎中園池雜詠·小東山
作者：樓鑰
朝代：宋

安石東山志不渝，歸來尋得靜工夫。
從教更爲蒼生起，携妓何妨且自娛。
鹿伯可郎中園池雜詠·星潭
作者：樓鑰
朝代：宋

山頭分下一泓清，石甃團團瞰小亭。
身在赤城名絳闕，至今潭影照郎星。
鹿伯可郎中園池雜詠·月沼
作者：樓鑰
朝代：宋

玉潔冰清一壑專，籜龍何處引涓涓。
深知月滿還虧缺，祇學蟾光一半圓。
鹿伯可郎中園池雜詠·松嶺
作者：樓鑰
朝代：宋

翠雲深處曳枯筇，插碧堂堂十八公。
全似華陽隠君子，掛冠歸去聽松風。
鹿伯可郎中園池雜詠·柑隅
作者：樓鑰
朝代：宋

霜著芳苞翠作圍，數椽瀟灑映斜暉。
木奴何必須千樹，乞得閒身徑且歸。
鹿伯可郎中園池雜詠·桂堂
作者：樓鑰
朝代：宋

芳樹叢生庭砌間，高枝更許後來攀。
主人勿戀山中桂，招隠還應看小山。
鹿伯可郎中園池雜詠·桃蹊
作者：樓鑰
朝代：宋

幾樹桃花相映開，主人歸路入天台。
憑誰寄語玄都觀，前度劉郎不更來。
鹿伯可郎中園池雜詠·梅坡
作者：樓鑰
朝代：宋

江梅留待主人還，見說歸時得飽看。
回首殘花飛作雪，一峰當戶正高寒。
鹿伯可郎中園池雜詠·止室
作者：樓鑰
朝代：宋

流行坎止事無多，舉世營營自網羅。
珍重主人真止矣，直如古井更無波。
鹿伯可郎中園池雜詠·竹塢
作者：樓鑰
朝代：宋

幾年種竹未成叢，一日歸來翠掃空。
儘好閉門高枕卧，從今日日是清風。
鹿伯可郎中園池雜詠·見一堂
作者：樓鑰
朝代：宋

靈澈清詩千載傳，始聞林下有斯賢。
傍人只道休官早，見一名堂已十年。
鹿伯可郎中園池雜詠·雲龕
作者：樓鑰
朝代：宋

浮雲舒卷原無定，此意誰能爲飽參。
出岫無心歸亦爾，不妨今日與同龕。
鹿夫人挽詞·其一
作者：樓鑰
朝代：宋

內外言無間，初終志不移。
白頭供婦職，彤管著賢規。
慶衍珠三樹，芳先桂一枝。
鳳岑歸去路，含笑不應悲。
鹿夫人挽詞·其二
作者：樓鑰
朝代：宋

慶霈疏封日，姑慈不忍違。
人方侈君賜，我獨避恩輝。
孝篤神應勞，風高家愈肥。
新傳快女壻，亦復掛冠歸。
黄君挽詞
作者：樓鑰
朝代：宋

積慶源流遠，鄉評數大門。
吏才堪世用，心事與誰論。
骯髒纔三徑，淒涼遽九原。
傳家五男子，留眼看騰騫。
黄巖令鄭仁叔索委羽洞詩
作者：樓鑰
朝代：宋

君不見王君羽化脫秦厄，故山至今名落翮。
又不見烏程野鶴投氅毛，佞臣稱瑞民斯勞。
何如奉林控鶴登青霄，傷然委羽登山椒。
青衣出入洞方杳，紫氣氤氳風尚飄。
令君頗似丁令威，鶴馭久去雙鳬歸。
山川良是人民非，一新琳宮還舊規。
黄山父老歌循良，誦君詩句游雲房。
更將山石比堅操，百碎猶能徹骨方。
黄知橘柚來詩
作者：樓鑰
朝代：宋

一舸放長江，遥林底處黄。
自知來橘柚，先已照滄浪。
綠葉凝烟密，金苞射日光。
相迎蒼縣雨，暗識洞庭霜。
味詫江陵種，庭垂禹廟荒。
何如船上看，數里更飛香。
齊國夫人曹氏挽詞·其一
作者：樓鑰
朝代：宋

痛哭王孫去，南來萬里餘。
解衣催艇子，扶杖擁籃輿。
已矣空鸞鏡，誰歟得鴈書。
辛勤立門戶，地下勿欷歔。
齊國夫人曹氏挽詞·其二
作者：樓鑰
朝代：宋

宗子今曾子，夫人古敬姜。
邛郲承孝養，浯水刻恩章。
湯沐封逾寵，芝蘭晚更芳。
九齡天報遠，餘慶尚流光。
齊安郡夫人金氏挽詞·其一
作者：樓鑰
朝代：宋

避地供湯餠，當筵接縞衣。
倉皇奉神版，巖險遜征騑。
遇事智尤敏，相夫家寖肥。
考終無可憾，蝶夢遶芳菲。
齊安郡夫人金氏挽詞·其二
作者：樓鑰
朝代：宋

五子俱英發，尤知仲氏賢。
勤明真世濟，廉儉信家傳。
別乘徑爲郡，高城欲捍邊。
版輿俄棄養，事業待他年。
齒落戲作
作者：樓鑰
朝代：宋

零落殘牙齒，年來落欲空。
得魚惟食凍，捨肉只餐葱。
休憶紅綾餤，難吞栗棘蓬。
何須如劍樹，始解振宗風。
龍湫
作者：樓鑰
朝代：宋

地聳峰巒秀，天開氣象寬。
九霄銀漢落，千古玉龍寒。
壯觀供尊者，幽居稱冷官。
何時遂肥遯，不厭白頭看。
龍潭丈室一筍穿入露滿其上因賦之
作者：樓鑰
朝代：宋

一筍入屋照座寒，凌晨仍有清露漙。
益信露珠自根起，正如真水朝泥丸。
厦屋不應爲汝穿，不肯屈節斜倚欄。
干霄拂雲已在望，且復自保青琅玕。
龍潭方丈
作者：樓鑰
朝代：宋

又因寒食此中來，窗戶虛明絕點埃。
山裏春風無閒斷，海棠開過地棠開。
一斛珠·今朝祖宴
作者：欧阳修
朝代：宋
体裁：词

今朝祖宴。可怜明夜孤灯馆。酒醒明月空床满。翠被重重，不似香肌暖。愁肠恰似沈香篆。千回万转萦还断。梦中若得相寻见。却愿春宵，一夜如年远。
一落索·小桃风撼香红碎
作者：欧阳修
朝代：宋
体裁：词

小桃风撼香红碎。满帘笼花气。看花何事却成愁，悄不会、春风意。窗在梧桐叶底。更黄昏雨细。枕前前事上心来，独自个、怎生睡。
七交七首 其二 尹书记
作者：欧阳修
朝代：宋

师鲁天下才，神锋凛豪俊。逸骥卧秋枥，意在骙骙迅。平居弄翰墨，挥洒不停瞬。谈笑帝王略，驱驰古今论。良工正求玉，片石胡为韫。
七交七首 其五 张判官
作者：欧阳修
朝代：宋

洛城车隆隆，晓门争道入。连袂纷如帷，文者岂无十。壮矣张太素，拂羽择其集。远慕邺才子，一笑欢相挹。虽有轩与冕，攀翔莫能及。人将孰君子，盍视其游执。
七交七首·尹书记
作者：欧阳修
朝代：宋

师鲁天下才，神锋凛豪儁。
逸骥卧秋枥，意在骙骙迅。
平居弄翰墨，挥酒不停瞬。
谈笑帝王略，驱驰古今论。
良工正求玉，片石胡为韫。
七交七首·尹书记
作者：欧阳修
朝代：宋

师鲁天下才，神锋凛豪隽。逸骥卧秋枥，意在騤騤迅。平居弄翰墨，挥洒不停瞬。谈笑帝王略，驱驰古今论。良工正求玉，片石胡为韫。
七交七首·张判官
作者：欧阳修
朝代：宋

洛城车隆隆，晓门争道入。
连袂纷如帷，文者岂无十。
壮矣张太素，拂羽择其集。
远慕邺才子，一笑懽相挹。
虽有轩与冕，攀翔莫能及。
人将孰君子，盍视其游执。
七交七首·杨户曹
作者：欧阳修
朝代：宋
体裁：古风

子聪江山禀，弱岁擅奇誉。盱衡恣文辩，落笔妙言语。胡为冉冉趋，三十滞公府。美璞思善价，浮云有夷路。大雅恶速成，俟命宜希古。
七交七首·梅主簿
作者：欧阳修
朝代：宋
体裁：古风

圣俞翘楚才，乃是东南秀。玉山高岑岑，映我觉形陋。离骚喻草香，诗人识鸟兽。城中争拥鼻，欲学不能就。平日礼文贤，宁久滞奔走。
七交七首·河南府张推官
作者：欧阳修
朝代：宋
体裁：古风

尧夫大雅哲，禀德实温粹。霜筠秀含润，玉海湛无际。平明坐大府，官事盈案几。高谈遣放纷，外物不能累。非惟席上珍，乃是青云器。
七交七首·河南府张推官
作者：欧阳修
朝代：宋

尧夫大雅哲，禀德实温粹。霜筠秀含润，玉海湛无际。平明坐大府，官事盈案几。高谈遣放纷，外物不能累。非惟席上珍，乃是青云器。师鲁天下才，神锋凛豪俊。逸骥卧秋枥，意在骙骙迅。平居弄翰墨，挥洒不停瞬。谈笑帝王略，驱驰古今论。良工正求玉，片石胡为韫。子聪江山禀，弱岁擅奇誉。盱衡恣文辩，落笔妙言语。胡为冉冉趋，三十滞公府。美璞思善价，浮云有夷路。大雅恶速成，俟命宜希古。圣俞翘楚才，乃是东南秀。玉山高岑岑，映我觉形陋。离骚喻草香，诗人识鸟兽。城中争拥鼻，欲学不能就。平日礼文贤，宁久滞奔走。几道颜之徒，沈深务覃圣。采藻荐良璧，文润相辉映。入市羊驾车，谈道犀为柄。时时一文出，往往纸价盛。无为恋丘樊，遂滞蒲轮聘。余本漫浪者，兹亦漫为官。胡然类鸱夷，托载随车辕。时士不俛眉，默默谁与言。赖有洛中俊，日许相跻攀。饮德醉醇酎，袭馨佩春兰。平时罢军檄，文酒聊相欢。
七交七首·王秀才
作者：欧阳修
朝代：宋
体裁：古风

几道颜之徒，沈深务覃圣。采藻荐良璧，文润相辉映。入市羊驾车，谈道犀为柄。时时一文出，往往纸价盛。无为恋丘樊，遂滞蒲轮聘。
七交七首·自叙
作者：欧阳修
朝代：宋

余本漫浪者，兹亦漫为官。胡然类鸱夷，托载随车辕。时士不俛眉，默默谁与言。赖有洛中俊，日许相跻攀。饮德醉醇酎，袭馨佩春兰。平时罢军檄，文酒聊相欢。
七交七首·自叙
作者：欧阳修
朝代：宋

余本漫浪者，兹亦漫为官。
胡然类鸱夷，託载随车辕。
时士不俛眉，默默谁与言。
赖有洛中俊，日许相跻攀。
饮德醉醇酎，袭馨佩春兰。
平时罢军檄，文酒聊相欢。
七言二首答黎教授·其一
作者：欧阳修
朝代：宋

拨瓮浮醅新酿熟，得霜寒菊始开齐。养丹道士颜如玉，爱酒山公醉似泥。不惜蕊从蜂采去，尚余香有蝶来栖。莫嫌学舍官闲冷，犹得芳樽此共携。
七言二首答黎教授·其一
作者：欧阳修
朝代：宋

拨瓮浮醅新酿熟，得霜寒菊始开齐。养丹道士颜如玉，爱酒山公醉似泥。不惜蕊从蜂采去，尚馀香有蝶来栖。莫嫌学舍官闲冷，犹得芳樽此共携。
七言二首答黎教授·其二
作者：欧阳修
朝代：宋

共坐栏边日欲斜，更将金蕊泛流霞。
俗知却老延龄药，百草枯时始见花。
三日赴宴口占
作者：欧阳修
朝代：宋

赐饮初逢禊节佳，昆池新涨碧无涯。
九门寒食多游骑，三月春阴正养花。
共喜流觞修故事，自怜双鬓惜年华。
凤城残照归鞍晚，禁御无风柳自斜。
三日赴宴口占
作者：欧阳修
朝代：宋
体裁：七言律诗

赐饮初逢禊节佳，昆池新涨碧无涯。九门寒食多游骑，三月春阴正养花。共喜流觞修故事，自怜双鬓惜年华。凤城残照归鞍晚，禁籞无风柳自斜。
三桥诗·右望佳
作者：欧阳修
朝代：宋

轻舟转孤屿，幽蒲漾平波。
回看望佳处，归路逐鱼歌。
三桥诗·宜远
作者：欧阳修
朝代：宋
体裁：五言绝句

朱栏明绿水，古柳照斜阳。何处偏宜望，清涟对女郎。
三桥诗·望佳
作者：欧阳修
朝代：宋
体裁：五言绝句

轻舟转孤屿，幽浦漾平波。回看望佳处，归路逐鱼歌。
三桥诗·飞盖
作者：欧阳修
朝代：宋
体裁：五言绝句

鸣驺入远树，飞盖渡长桥。水阔鹭双起，波明鱼自跳。
三游洞
作者：欧阳修
朝代：宋

漾楫溯清川，舍舟缘翠岭。探奇冒层崄，因以穷人境。弄舟终日爱云山，徒见青苍杳霭间。谁知一室烟霞里，乳窦云腴凝石髓。苍崖一径横查渡，翠壁千寻当户起。昔人心赏为谁留，人去山阿迹更幽。青萝绿桂何岑寂，山鸟嘐嘐不惊客。松鸣涧底自生风，月出林间来照席。仙境难寻复易迷，山回路转几人知。惟应洞口春花落，流出岩前百丈溪。
三游洞
作者：欧阳修
朝代：宋

漾檝泝清川，舍舟缘翠岭。
探奇冒层崄，因以穷人境。
弄舟终日爱云山，徒见青苍杳霭间。
谁知一室烟霞裏，乳窦云腴凝石髓。
苍崖一径横查渡，翠壁千寻当户起。
昔人心赏为谁留，人去山阿迹更幽。
青萝绿桂何岑寂，山鸟嘐嘐不惊客。
松鸣涧底自生风，月出林间来照席。
仙境难寻復易迷，山回路转向人知。
惟应洞口春花落，流出岩前百丈溪。
下牢津
作者：欧阳修
朝代：宋
体裁：五言律诗

依依下牢口，古戍郁嵯峨。入峡江渐曲，转滩山更多。白沙飞白鸟，青障合青萝。迁客初经此，愁词作楚歌。
下牢津
作者：欧阳修
朝代：宋

依依下牢口，古戍鬰嵯峨。
入峡江渐曲，转滩山更多。
白沙飞白鸟，青障合青萝。
迁客初经此，愁词作楚歌。
下牢溪
作者：欧阳修
朝代：宋

隔谷闻溪声，寻溪度横岭。
清流涵白石，静见千峯影。
岩花无时歇，翠栢鬰何整。
安能恋潺湲，俯仰弄云景。
下牢溪
作者：欧阳修
朝代：宋

隔谷闻溪声，寻溪度横岭。清流涵白石，静见千峰影。岩花无时歇，翠柏郁何整。安能恋潺湲，俯仰弄云景。
下牢溪
作者：欧阳修
朝代：宋

隔谷闻溪声，寻溪度横岭。清流涵白石，静见千峰影。岩花无时歇，翠栢郁何整。安能恋潺湲，俯仰弄云景。
下直
作者：欧阳修
朝代：宋

宫柳街槐绿未齐，春阴不解宿云低。轻寒漠漠侵◇褐，小雨班班作燕泥。报国无功嗟已老，归田有约一何稽。终当自驾柴车去，独结茅庐颍水西。
下直
作者：欧阳修
朝代：宋

宫柳街槐绿未齐，春阴不解宿云低。
轻寒漠漠侵駞褐，小雨班班作燕泥。
报国无功嗟已老，归田有约一何稽。
终当自驾柴车去，独结茅庐颍水西。
下直
作者：欧阳修
朝代：宋

宫柳街槐绿未齐，春阴不解宿云低。轻寒漠漠侵驼褐，小雨班班作燕泥。报国无功嗟已老，归田有约一何稽。终当自驾柴车去，独结茅庐颍水西。
下直呈同行三公
作者：欧阳修
朝代：宋

午漏声初转，归鞍路偶同。
天清黄道日，街阔绿槐风。
万国舟车会，中天象魏雄。
戢戈清四海，论道属三公。
自愧陪羣彦，从来但朴忠。
时平容窃禄，岁晚叹衰翁。
买地淮山北，垂竿颍水东。
稻粱虽可恋，吾志在冥鸿。
下直呈同行三公
作者：欧阳修
朝代：宋

午漏声初转，归鞍路偶同。天清黄道日，街阔绿槐风。万国舟车会，中天象魏雄。戢戈清四海，论道属三公。自愧陪群彦，从来但朴忠。时平容窃禄，岁晚叹衰翁。买地淮山北，垂竿颍水东。稻粱虽可恋，吾志在冥鸿。
与子华原父小饮坐中寄同州江十学士休复
作者：欧阳修
朝代：宋

岁晚忽不乐，相过偶乘闲。百年才几时，一笑得亦艰。有酒醉嘉客，无钱买娇鬟。问予官何为，侍从联朝班。朝廷多贤材，何用蒯与菅。白发垂两鬓，黄金腰九环。奈何章绶荣，饰此木石顽。於国略无补，有◇常在颜。幸蒙二三友，相与文字间。江子独舍我，高鸿去难攀。秋风动沙苑，郡阁当南山。吟咏日多暇，诏条宽可颁。寒云雪纷糅，幽鸟春◇蛮。胜事日向好，思君何时。
与子华原父小饮坐中寄同州江十学士休复
作者：欧阳修
朝代：宋

岁晚忽不乐，相过偶乘闲。百年才几进，一笑得亦艰。有酒醉嘉客，无钱买娇鬟。问予官何为，侍从联朝班。朝廷多贤材，何用蒯与菅。白发垂两鬓，黄金腰九环。奈何章绶荣，饰此木石顽。于国略无补，有惭常在颜。幸蒙二三友，相与文字间。江子独舍我，高鸿去难攀。秋风动沙苑，郡阁当南山。吟咏日多暇，诏条宽可颁。寒云雪纷糅，幽鸟春绵蛮。胜事日向好，思君何时还。
与子华原父小饮坐中寄同州江十学士休復
作者：欧阳修
朝代：宋

岁晚忽不乐，相过偶乘闲。
百年纔几进，一笑得亦艰。
有酒醉嘉客，无钱买妖鬟。
问予官何为，侍从联朝班。
朝廷多贤材，何用蒯与菅。
白髮垂两鬓，黄金腰九环。
奈何章绶荣，饰此木石顽。
于国略无补，有惭常在颜。
幸蒙二三友，相与文字间。
江子独舍我，高鸿去难攀。
秋风动沙苑，郡阁当南山。
吟咏日多暇，诏条宽可颁。
寒云雪纷糅，幽鸟春绵蛮。
胜事日向好，思君何时还。
与李献臣宋子京春集东园得节字
作者：欧阳修
朝代：宋

绿野秀可餐，游骖喜初结。
芸局苦寂寥，禁署隔清切。
欢言得幽寻，况此及嘉节。
鸟咔已关关，泉流初决决。
紫萼繁若缀，翠苕柔可撷。
屡期无后时，芳物畏鶗鴂。
与李献臣宋子京春集东园得节字
作者：欧阳修
朝代：宋

绿野秀可餐，游骖喜初结。芸局苦寂寥，禁署隔清切。欢言得幽寻，况此及嘉节。鸟哢已关关，泉流初决决。紫萼繁若缀，翠苕柔可撷。屡期无后时，芳物畏鶗鴂。
与李献臣宋子京春集东园得节字
作者：欧阳修
朝代：宋

绿野秀可餐，游骖喜初结。芸局苦寂寥，禁署隔清切。欢言得幽寻，况此及嘉节。鸟哢已关关，泉流初决决。紫萼繁若缀，翠苕柔可撷。屡期无後时，芳物畏鶗鴃。
与谢三学士唱和八首·和八月十五日斋宫对月
作者：欧阳修
朝代：宋

皓月三川静，晴氛万里销。灵光望日满，寒色入波摇。灏气成山雾，浮云蔽垄苗。庙荒阴燐出，苑废露萤飘。斋馆心方寂，秋城夜已遥。清谈对元亮，琼彩映萧萧。
与谢三学士唱和八首·和八月十五日斋宫对月
作者：欧阳修
朝代：宋

皓月三川静，晴氛万里销。灵光望日满，寒色入波摇。灏气成山雾，浮云蔽垅苗。庙荒阴磷出，苑废露萤飘。斋馆心方寂，秋城夜已遥。清谈对元亮，琼彩映萧萧。
与谢三学士唱和八首·和国庠勤讲之什
作者：欧阳修
朝代：宋
体裁：五言律诗

春尽沂风暖，芹生泮水清。双旌荣照路，博带俨盈庭。函丈师临席，锵金壁有经。诸生拜玉衮，欣识象丘形。
与谢三学士唱和八首·和游午桥庄
作者：欧阳修
朝代：宋

晓坛初毕祀，弭盖共寻幽。
鸟咔林中出，泉声冰下流。
攀条惊雪尽，翻袂爱风柔。
好驻城南马，春桑徧陌头。